1 Korintotɔwo 7:21\nNe enye kluvi woyɔ la, negave wò o; ke ne ate ŋu azu ablɔɖevi la, wɔ eŋuti do boŋ.\n abe ablɔɖeviwo ene, eye menye abe amesiwo wɔa ablɔɖenyenye la ŋuti dɔ be, wòanye vɔɖinyenye ƒe nutsyɔnu la ene o, ke boŋ abe Mawu ƒe dɔlawo ene. Mibu amewo katã, milɔ̃ nɔviawo, miyɔ Mawu, mibu fia la. Mi dɔlawo la, mibɔbɔ mia dokui na miaƒe aƒetɔwo le vɔvɔ̃ katã me, menye na aƒetɔ nyuiwo kple ame fatuwo ɖeɖeko o, ke boŋ na dɔmevevitɔwo hã.\nMi aƒetɔwo la, miwɔ nusi dzɔ, eye wòsɔ la, na miaƒe dɔlawo, esi mienyae bena, Aƒetɔ li na miawo hã le dziƒo la ta.\n5 Mose 23:15\nElabena Yehowa, wò Mawu, le yiyim le wò asaɖa la me, bena woaxɔ na wò, eye wòatsɔ wò futɔwo aɖe asi na wò. Eyata wò asaɖa nanɔ kɔkɔe, ne magakpɔ fenua ɖeke, eye wòatrɔ adzo le gbɔwò o.\n5 Mose 24:7\nNe wole amea ɖe, si fi nɔvia Israel-viwo dometɔa ɖe, eye wòsẽ ŋuta le eŋu hetsɔe dzra la, ekema woawu hafi la Ale naɖe vɔ̃ la ɖa le dowòme.\n2 Mose 21:2\nNe èƒle Hebriŋutsua ɖe kluvii la, ekema woawo do ƒe ade, eye le ƒe adrelia me la wòadzo fea ɖeke maxemaxee.\n2 Mose 21:7-32\n Ne amea ɖe dzra vianyɔnu kosii la, eya madzo abe ŋutsuwo ene o. Ne eƒe nu menyo eƒe aƒetɔ ŋu o, eye megadi be, yeaɖee o la, ekema wòana woava xɔe kple ga. Mekpe ŋusẽ adzrae ɖe dukɔ bubuwo dome, le esi wògbee la ta o. Ne etsɔe na viaŋutsu la, ekema wòawɔ nɛ abe eya ŋuta vianyɔnue ene. Ke ne eya ŋutɔ gaɖe nyɔnu bubu kpe ɖe eŋu la, ekema megale nuɖuɖu kple avɔtatae o, eye megagbe egbɔ dɔdɔ, hã o. Ne mewo nu etɔ̃ siawo nɛ o la, ekema wòadzo taa fea ɖeke maxemaxee. Ne amea ɖe ƒo ame woku la, ekema woawu eya hã. Ne amea ɖe mebua o, gake Mawu to eƒe asi dzi wɔe la, ekema maɖo teƒea ɖe na wò, afisi wòasi ayi. Gake ne amea ɖe bua wu nɔvia ƒe aye me la, ekema woahee atso nye vɔsamlekpui gɔ̃ hã gbɔ aɖawu. Amesi ke aƒo fofoa alo dada la, woawui. Amesi ke afi lãme adzra, alo woakpɔe le esi la, woawui. Amesi ke aƒo fi ade fofoa alo dada la, woawui. Ne ŋutsuwo le dzre wɔm, eye ɖeka tsɔ kpe alo kodzi ƒo nɔvia meku o, gake wòtsi aba dzi, emegbe wògafɔ do go le tɔtɔm ɖe ati ŋu la, ekema amesi ƒoe la, megaɖi fɔ o, negbe eƒe afiɖekanɔfewo kple dɔyɔfewo ko wòaxe. Ne amea ɖe ƒo eƒe kluvi alo kosivi kple kpo, woku ɖe esi me la, ekema woabia hlɔ̃e. Ke ne eganɔ agbe ŋkeke ɖeka alo eve hafi la, ekema womagabia hlɔ̃e o; elabena eya ŋutɔ ƒe gãe. Ne ŋutsuwo le dzre wɔm, eye wotutu nyɔnu funɔa ɖe ƒu anyi, ke vɔ̃a ɖeke mewɔe o, negbe fua koe ge le eƒo la, ekema nyɔnua srɔ̃ naxa fe le esi, abe alesi ʋɔnudrɔ̃lawo ɖo ene. Ke ne vɔ̃a ɖe dze eme la, ekema woabia agbe ɖe agbe teƒe, ŋku ɖe ŋku teƒe, aɖu ɖe aɖu teƒe, asi ɖe asi teƒe, afɔ ɖe afɔ teƒe, dzobi ɖe dzobi teƒe, abi ɖe abi teƒe, dodro ɖe dodro teƒe. Ne amea ɖe ƒo ŋku na eƒe kluvi alo eƒe kosivi wògbã la, ekema wòaɖe asi le eŋu, ne wòana eɖokui si ɖe eƒe ŋku la ta. Eye ne amea ɖe ŋe aɖu na eƒe kluvi alo eƒe kosivi la, ekema wòaɖe asi le eŋu, ne wòano eɖokui si ɖe eƒe aɖu la ta. Ne nyia ɖe tu dzo ŋutsu alo nyɔnu woku la, ekema woaƒu kpe nyi la, eye womagaɖu eƒe lã o; ke womabu fɔ nyia tɔ o. Ke ne nyi la dia dzotutu ame, eye wogblɔe na nyia to, gake mekpɔ edzi o, eye wòwu ŋutsu alo nyɔnu la, ekema woaƒu kpe nyi la, eye woawu nyia to hã. Ke ne wodo hlɔ̃le nɛ la, ekema woaxee pɛpɛpɛ, abe alesi woɖoe nɛ ene, ɖe eƒe agbe ta. Ne etu dzo ŋutsuvi alo nyɔnuvia ɖe la, ekema woawo nɛ ɖe ɖoɖo sia nu. Ne nyi la tu dzo kluvi alo kosivi la, ekema nyia tɔ naxe klosalo sekel blaetɔ̃ na eƒe aƒetɔ.\nAblɔɖenyenye ŋuti Kristo wɔ mí ablɔɖeviwo ɖo. Eyaŋuti minɔ tsitre sesĩe, eye migana woade kluvinyenye ƒe kɔkuti ko na mi o!\n2 Mose 21:16\nAmesi ke afi lãme adzra, alo woakpɔe le esi la, woawui.\nNe nɔviwò ɖo ko, eye wòtsɔ eɖokui dzra na wò la, ekema megaɖe kluvidɔ asi ne o.\nAƒetɔ ƒe Gbɔgbɔ le dzinye, le esi ta wosi ami nam ɖo, bena magblɔ Nyanyuie afia ame dahewo, edɔm, bena mayɔ dɔ amesiwo ƒe dzi gbã,\nmegale abe kluvi ene o, ke boŋ wu kluvi la, ele abe nɔvi lɔlɔ̃ ene, vevietɔ na nye, ke aleke geɖe wu wònyee na wò le ŋutilã me kple Aƒetɔ la me siaa?\nNe wote ame dahe ɖe anyi la, eƒe nuwo ko wobe, nedzi ɖe edzi; ke ne wona nu kesinɔtɔ la, ahedada wònye wokplɔ ƒui.\n Xlã nu dolawo bena, woabɔbɔ wo ɖokui na woa ŋutɔwo ƒe aƒetɔwo, be wòadze wo ŋu le nusianu me: Wòaganye ɖeklemiɖelawo o, womagafi naneke aɣla o; ke boŋ woaɖe nuteƒewɔwɔ nyui katã afia, bene woaɖo atsyɔ̃ na Mawu, mía xɔla ƒe nufiafia la le nuwo katã me.\n Eye dɔla ma, si nya eƒe aƒetɔ ƒe lɔlɔ̃nu, eye medzrae do alo wɔ eƒe lɔlɔ̃nu o la, woaƒoe geɖe; eye amesi menyae o, ke wòwɔ nusi dze ƒoƒo la, woaƒoe ʋee. Eye amesiame, si wona nu geɖee la, woabia nu geɖe le esi; eye amesi wode nu geɖe, esi la, woabia nu geɖe wu le esi.\n2 Mose 21:20-27\n Ne amea ɖe ƒo eƒe kluvi alo kosivi kple kpo, woku ɖe esi me la, ekema woabia hlɔ̃e. Ke ne eganɔ agbe ŋkeke ɖeka alo eve hafi la, ekema womagabia hlɔ̃e o; elabena eya ŋutɔ ƒe gãe. Ne ŋutsuwo le dzre wɔm, eye wotutu nyɔnu funɔa ɖe ƒu anyi, ke vɔ̃a ɖeke mewɔe o, negbe fua koe ge le eƒo la, ekema nyɔnua srɔ̃ naxa fe le esi, abe alesi ʋɔnudrɔ̃lawo ɖo ene. Ke ne vɔ̃a ɖe dze eme la, ekema woabia agbe ɖe agbe teƒe, ŋku ɖe ŋku teƒe, aɖu ɖe aɖu teƒe, asi ɖe asi teƒe, afɔ ɖe afɔ teƒe, dzobi ɖe dzobi teƒe, abi ɖe abi teƒe, dodro ɖe dodro teƒe. Ne amea ɖe ƒo ŋku na eƒe kluvi alo eƒe kosivi wògbã la, ekema wòaɖe asi le eŋu, ne wòana eɖokui si ɖe eƒe ŋku la ta. Eye ne amea ɖe ŋe aɖu na eƒe kluvi alo eƒe kosivi la, ekema wòaɖe asi le eŋu, ne wòano eɖokui si ɖe eƒe aɖu la ta.\n5 Mose 23:15-16\n Elabena Yehowa, wò Mawu, le yiyim le wò asaɖa la me, bena woaxɔ na wò, eye wòatsɔ wò futɔwo aɖe asi na wò. Eyata wò asaɖa nanɔ kɔkɔe, ne magakpɔ fenua ɖeke, eye wòatrɔ adzo le gbɔwò o. Ne kluvia ɖe, si le eƒe aƒetɔ gbɔ, va si wò tso la, megakplɔe de asi na eƒe aƒetɔ o.\n Ame alesi nu le dɔlanyenye ƒe kɔkuti te la, nabu woa ŋutɔwo ƒe aƒetɔwo be, wodze bubu katã, bena woagagblɔ busunya de Mawu ƒe ŋkɔ kple nufiafia la ŋuti o. Ke amesiwo si aƒetɔ xɔsetɔwo le la, womagaɖo vlo wo, le esi wonye nɔviwo la ŋuti o, ke boŋ woasubɔ wo vevie wu; elabena amesiwo kpea woƒe dɔ nyui wɔwɔ ƒe viɖe la, wonye xɔsetɔwo kple lɔlɔ̃tɔwo.\n3 Mose 25:44-46\n Ke ne edi be, kluvi kple kosivi nanɔ asiwò la, ekema èkpɔ mɔ aƒle wo tso dukɔ, siwo ƒo xlã mi la dome. Miekpɔ mo aƒle amedzro, siwo le mia dome la ƒe viwo kple woƒe dzidzimevi, siwo wodzi ɖe miaƒe anyigba dzi, eye wole mia dome la; woawo azu mia to. Woawo anye miaƒe ame, eye mia viwo atso wo anyi domee, miekpɔ mɔ ade kluvidɔ asi na wo ɣesiaɣi. Ke migaɖu mia ŋutɔwo mia nɔvi Israel-viwo dzi kple sesẽ o.\n2 Mose 21:2-11\n Ne èƒle Hebriŋutsua ɖe kluvii la, ekema woawo do ƒe ade, eye le ƒe adrelia me la wòadzo fea ɖeke maxemaxee. Nenye eya ɖekae va la, eya ɖeɖe nadzo; ne ekplɔ srɔ̃a vɛ la, ekema eya kple srɔ̃a nadzo. Nenye eƒe aƒetɔe ɖe srɔ̃ ne, eye wòdzi ŋutsuviwo alo nyɔnuviwo nɛ la, ekema nyɔnu la kple viawo nanye eƒe aƒetɔ tɔ, eye eya ɖeɖe nadzo. Ke ne kluvi la gblɔ be: Melɔ̃ nye aƒetɔ, srɔ̃nye kple vinyewo, nyemadzo anɔ ɖokuinye si o la, ekema eƒe aƒetɔ nakplɔe ava Mawu ƒe ŋku me, atsɔe aɖo ʋɔtru nu alo ʋɔtrutiwo gbɔ, eye eƒe aƒetɔ naŋɔ to nɛ kple nuŋɔnui, be wòasubɔe tegbee. Ne amea ɖe dzra vianyɔnu kosii la, eya madzo abe ŋutsuwo ene o. Ne eƒe nu menyo eƒe aƒetɔ ŋu o, eye megadi be, yeaɖee o la, ekema wòana woava xɔe kple ga. Mekpe ŋusẽ adzrae ɖe dukɔ bubuwo dome, le esi wògbee la ta o. Ne etsɔe na viaŋutsu la, ekema wòawɔ nɛ abe eya ŋuta vianyɔnue ene. Ke ne eya ŋutɔ gaɖe nyɔnu bubu kpe ɖe eŋu la, ekema megale nuɖuɖu kple avɔtatae o, eye megagbe egbɔ dɔdɔ, hã o. Ne mewo nu etɔ̃ siawo nɛ o la, ekema wòadzo taa fea ɖeke maxemaxee.\n Ne noviwò, Hebri-ŋutsu alo Hebri-nyɔnu, tsa eɖokui dzra na wò la, ekema wòasubɔ wò ƒe ade, ke le ƒe adrelia me la, naɖe asi le eŋu woadzo le gbɔwò. Eye ne èɖe asi le eŋu wodzo le gbɔwò la, megana wòayi asi gbɔlo o; ke boŋ natsɔ wò alé, wò bli kple wò wein, siwo me Yehowa wò Mawu yra wò le la, ado agba, nɛ. Ɖo ŋku edzi bena, wò hã ènye kluvi kpɔ le Egipte-nyigba dzi, eye Yehowa, wò Mawu, xɔ wò ƒle, eyata mede se sia na wò agbea ɖo. Ke ne egblɔ na wò bena, yemadzo le gbɔwò o, metɔwo miaɖu wo le Yehowa, wò tɔwo, eye gbɔwò nanɔ dze ye ŋu la, ekema natsɔ nuŋɔnui aŋɔ to nɛ amimi ɖe ʋɔtru ŋu, ne woatsi gbɔwò ɖika. Alea nawɔ na wò kosiwo hã. Megave wò be, naɖe asi le eŋu wòadzo le gbɔwò o, elabena esubɔ wò ƒe ade sɔŋ heɖe vi na wò zi gbɔ zi eve wu agbatedɔwɔla; eye Yehowa, wò Mawu, ayra wò le ɖo, siwo katã nawɔ la me.\n2 Mose 21:1-36\n Esiawo nye ɖoɖo, siwo nagblɔ na wo. Ne èƒle Hebriŋutsua ɖe kluvii la, ekema woawo do ƒe ade, eye le ƒe adrelia me la wòadzo fea ɖeke maxemaxee. Nenye eya ɖekae va la, eya ɖeɖe nadzo; ne ekplɔ srɔ̃a vɛ la, ekema eya kple srɔ̃a nadzo. Nenye eƒe aƒetɔe ɖe srɔ̃ ne, eye wòdzi ŋutsuviwo alo nyɔnuviwo nɛ la, ekema nyɔnu la kple viawo nanye eƒe aƒetɔ tɔ, eye eya ɖeɖe nadzo. Ke ne kluvi la gblɔ be: Melɔ̃ nye aƒetɔ, srɔ̃nye kple vinyewo, nyemadzo anɔ ɖokuinye si o la, ekema eƒe aƒetɔ nakplɔe ava Mawu ƒe ŋku me, atsɔe aɖo ʋɔtru nu alo ʋɔtrutiwo gbɔ, eye eƒe aƒetɔ naŋɔ to nɛ kple nuŋɔnui, be wòasubɔe tegbee. Ne amea ɖe dzra vianyɔnu kosii la, eya madzo abe ŋutsuwo ene o. Ne eƒe nu menyo eƒe aƒetɔ ŋu o, eye megadi be, yeaɖee o la, ekema wòana woava xɔe kple ga. Mekpe ŋusẽ adzrae ɖe dukɔ bubuwo dome, le esi wògbee la ta o. Ne etsɔe na viaŋutsu la, ekema wòawɔ nɛ abe eya ŋuta vianyɔnue ene. Ke ne eya ŋutɔ gaɖe nyɔnu bubu kpe ɖe eŋu la, ekema megale nuɖuɖu kple avɔtatae o, eye megagbe egbɔ dɔdɔ, hã o. Ne mewo nu etɔ̃ siawo nɛ o la, ekema wòadzo taa fea ɖeke maxemaxee. Ne amea ɖe ƒo ame woku la, ekema woawu eya hã. Ne amea ɖe mebua o, gake Mawu to eƒe asi dzi wɔe la, ekema maɖo teƒea ɖe na wò, afisi wòasi ayi. Gake ne amea ɖe bua wu nɔvia ƒe aye me la, ekema woahee atso nye vɔsamlekpui gɔ̃ hã gbɔ aɖawu. Amesi ke aƒo fofoa alo dada la, woawui. Amesi ke afi lãme adzra, alo woakpɔe le esi la, woawui. Amesi ke aƒo fi ade fofoa alo dada la, woawui. Ne ŋutsuwo le dzre wɔm, eye ɖeka tsɔ kpe alo kodzi ƒo nɔvia meku o, gake wòtsi aba dzi, emegbe wògafɔ do go le tɔtɔm ɖe ati ŋu la, ekema amesi ƒoe la, megaɖi fɔ o, negbe eƒe afiɖekanɔfewo kple dɔyɔfewo ko wòaxe. Ne amea ɖe ƒo eƒe kluvi alo kosivi kple kpo, woku ɖe esi me la, ekema woabia hlɔ̃e. Ke ne eganɔ agbe ŋkeke ɖeka alo eve hafi la, ekema womagabia hlɔ̃e o; elabena eya ŋutɔ ƒe gãe. Ne ŋutsuwo le dzre wɔm, eye wotutu nyɔnu funɔa ɖe ƒu anyi, ke vɔ̃a ɖeke mewɔe o, negbe fua koe ge le eƒo la, ekema nyɔnua srɔ̃ naxa fe le esi, abe alesi ʋɔnudrɔ̃lawo ɖo ene. Ke ne vɔ̃a ɖe dze eme la, ekema woabia agbe ɖe agbe teƒe, ŋku ɖe ŋku teƒe, aɖu ɖe aɖu teƒe, asi ɖe asi teƒe, afɔ ɖe afɔ teƒe, dzobi ɖe dzobi teƒe, abi ɖe abi teƒe, dodro ɖe dodro teƒe. Ne amea ɖe ƒo ŋku na eƒe kluvi alo eƒe kosivi wògbã la, ekema wòaɖe asi le eŋu, ne wòana eɖokui si ɖe eƒe ŋku la ta. Eye ne amea ɖe ŋe aɖu na eƒe kluvi alo eƒe kosivi la, ekema wòaɖe asi le eŋu, ne wòano eɖokui si ɖe eƒe aɖu la ta. Ne nyia ɖe tu dzo ŋutsu alo nyɔnu woku la, ekema woaƒu kpe nyi la, eye womagaɖu eƒe lã o; ke womabu fɔ nyia tɔ o. Ke ne nyi la dia dzotutu ame, eye wogblɔe na nyia to, gake mekpɔ edzi o, eye wòwu ŋutsu alo nyɔnu la, ekema woaƒu kpe nyi la, eye woawu nyia to hã. Ke ne wodo hlɔ̃le nɛ la, ekema woaxee pɛpɛpɛ, abe alesi woɖoe nɛ ene, ɖe eƒe agbe ta. Ne etu dzo ŋutsuvi alo nyɔnuvia ɖe la, ekema woawo nɛ ɖe ɖoɖo sia nu. Ne nyi la tu dzo kluvi alo kosivi la, ekema nyia tɔ naxe klosalo sekel blaetɔ̃ na eƒe aƒetɔ. Ne amea ɖe ʋu doa ɖe nu da ɖi, alo amea de ɖe vudo metu nu enu o, eye nyi alo tedzia ɖe ge ɖe me la, ekema vudoa tɔ, naxe te ɖe eta na lã la so; eye; lã kukua nazu etɔ. Ne amea ɖe ƒe nyi tu dzo nɔvia ƒe nyi wòku la, ekema woatsɔ nyi gbagbe la adzra, eye woamã ga la, emegbe woamã lã kuku la hã. Ke ne wonyae bena nyi la dia dzotutu ame, gake nyia tɔ mekpɔ edzi o la, ekema wòatsɔ nyi gbagbe ado eteƒe, eve kukua nazu etɔ.\n Eye Yehowa ƒo nu kple Mose le Sinai-to la dzi bena: Ƒo nu kple Israel-viwo, eye nagblɔ na wo bena: Ne mieva anyigba, si matsɔ na mi dzi la, ekema anyigba la nagbɔ ɖe me na Yehowa. Ƒe ade naƒã nu ɖe wò agble me, eye ƒe ade naɖe wò weinkawo ŋu, eye naƒo agblemenuwo nu ƒu. Ke le ƒe adrelia me la anyigba la nagbɔ ɖe me na Yehowa, ma ƒã nu ɖe wò agble me o, eye màɖe wò weinkawo ŋu hã o. Maŋe nusiwo mie ɖe flu me o, eye màxa weintsetse le weinka, siwo ŋu meɖe o la dzi o; ke boŋ anyigba la nagbɔ ɖe me le ƒe la me. Gake miaɖu nuku, siwo miede edzi le anyigba ƒe gbɔɖemeɣi la me la, wò ŋuta, wò kluvi kple wò kosi, wò agbatedɔwɔla kple amedzro, si le gbɔwò, wò lã kple gbemelã, si le wò anyigba dzi; agblemenuawo katã nazu nuɖuɖu. Eye naxlẽ dzudzɔƒe adre; ƒe adre teƒe adre naxlẽ, ale bena dzudzɔƒe adre la nade ƒe blane vɔ asieke. Le ɣleti adrelia ƒe ŋkeke ewolia dzi woaku kpẽ atsae; le avulégbe la dzi woaku kpẽ atsa le miaƒe anyigba blibo la dzi. Miakɔ ƒe blaatɔ̃lia ŋu, eye miaɖe gbe ƒã ablɔɖe le anyigba la dzi na anyigbadzitɔwo katã; aseyetsoƒe wòanye na mi, eye amesiame nagaxɔ eƒe nuwo, eye amesiame nagagbugbɔ ayi eƒe ƒometɔwo gbe. Ƒe blaatɔ̃lia nanye aseyetsoƒe na mi, miaƒã nu o, eye míaŋe nusiwo mie ɖe flu me o, eye miaxa weintsetse le weinka, siwo ŋu mieɖe o la dzi o. Aseyetsoƒe wònye, eye eŋu nakɔ na mi; ke miekpɔ mɔ aɖu agblemenuawo. Le aseyetsoƒe sia me amesiame nagaxɔ eƒe nuwo. Ne èdzra nu na nɔviwò, alo nèƒle nu le noviwò si la, ekema migatafa mia nɔewo o. Aseyetsoƒe la ŋu naƒle nu le nɔviwò si ɖo, eye ƒe alesi nu naŋe nu la, ŋu wòadzrae na wò ɖo. Ƒe geɖe kple eƒe asi gã, eye ƒe ʋee kple eƒe asi bɔbɔe, elabena nuŋeɣiwo nu wòadzrae na wò ɖo. Migatafa mia nɔewo o, ke boŋ navɔ̃ wò Mawu la; elabena nyee nye Yehowa, mia Mawu. Mi wo nye ɖoɖoawo kple nye seawo dzi. Ne mielé ŋku ɖe wo ŋu, eye miewɔ wo dzi la, ekema mianɔ dedie le anyigba la dzi; anyigba la awɔ nu, eye miakpɔ nu geɖe aɖu, eye mianɔ edzi dedie. Ke ne miagblɔ be: Nuka ɖu ge míala le ƒe adrelia me, elabena miele nu ƒã ge o, eye miele miaƒe agblemenuwo hã ƒo ge ƒu o la, mayra ɖe mia dzi le ƒe adelia me ale gbegbe be, miaƒe agblemenuwo nade ƒe etɔ̃ nu. Ne míeƒã nu le ƒe enyilia me la, ekema mianɔ agblemenu xoxoawo ɖum ahade asi na ƒe asiekelia; nu xoxoawo miana ɖu-ɖum hafi agaŋe nu. Womadzra anyigba wòatsi ame si ɖaa o, elabena tanyee nye anyigba la, eye miawo míenye amedzrowo kple gbɔnye mewo. Eyata woagagbugbɔ anyigba axɔ le miaƒe anyigba blibo la dzi. Ne nɔviwò ɖo ko, eye wòtsɔ eƒe nu dzra, eye eƒe ƒometɔ va, be wòagaxɔ nua la, ekema wòagaxɔ nusi nɔvia tso dzra la. Ke ne exɔla mele ame la si o, gake eya ŋuta kpo nu wòsɔ gbɔ, ale bena woate ŋu axa eƒe nua la, ekema wòabu ƒe alesi nu wòdzra nu la, eye wòaxe fe kpɔtɔe na amesi wòdzra nu la na, eye wòagaxɔ eƒe nu la. Gake ne mekpɔ nu wòde, alesi wòana nu o la, ekema nua natsi eƒlela gbɔ, vaseɖe esime aseyetsoƒe naɖo. Le aseyetsoƒea dzi la nu la ŋu vo, eye wòagaxɔ eƒe nu. Ne amea ɖe dzra aƒea ɖe le ɖu, si ŋu woɖo gli ɖo me la, ekema ekpɔ mɔ agaxɔe vaseɖe ƒe, si me wòdzrae la, ƒe nuwuwu; ƒe ma me ko woate ŋu agaxɔe. Ke ne ƒe ɖeka la de, eye womexɔe o la, ekema aƒe, si le du, si ŋu woɖo gli ɖo me la, nazu eƒlela tɔ ɖikaa hena eƒe dzidzimeviwo, eye womaɖe asi le eŋu le aseyetsoƒe la dzi o. Ne womeɖo gli ɖe kɔƒea ɖe ŋu o la, ekema wòabu aƒe kple agbledenyigba katã ɖekae. Woate ŋu agaxɔe, eye woaɖe asi le eŋu le aseyetsoƒe la dzi. Ke Lewitɔwo kpɔ mɔ axɔ aƒe, siwo le woƒe duwo me, le woƒe anyigba dzi la, ɣesiaɣi. Ke ne Lewitɔa ɖeke mexɔe o la, ekema woaɖe asi le aƒe, si wodzra le woawo ŋutɔ ƒe du me la, ŋuti le aseyetsoƒe la dzi; elabena Lewitɔwo ƒe duwo nye woawo ŋutɔ tɔ le Israel-viwo dome. Ke womadzra gbeɖuƒe, siwo le woƒe duwo ŋu la o; elabena woawo ŋutɔ tɔ wonye ɖikaa. Ne nu vɔ le nɔviwò si, eye wòdo ko la, ekema kpe ɖe eŋu, eye naxɔe abe amedzro alo gbɔwò me ene, bena wòanɔ agbe le gbɔwò. Megabia deme le esi o, eye megaɖi kasae o, bena nɔviwò nanɔ agbe le gbɔwò. Megado ga ne ɖe deme dzi o, eye: ne etsɔ nuɖuɖu ne la, megabia xɔɖedzi o. Nyee nye Yehowa, mia Mawu, si kplɔ mi tso Egipte-nyigba dzi, bena matsɔ Kanaan-nyigba na mi, eye manye miaƒe Mawu. Ne nɔviwò ɖo ko, eye wòtsɔ eɖokui dzra na wò la, ekema megaɖe kluvidɔ asi ne o. Nenɔ gbɔwò abe agbatedɔwɔla kple gbɔwò me ene, eye wòasubɔ wò vaseɖe aseyetsoƒe la dzi. Emegbe woadzo le gbɔwò, eya ŋutɔ kple viawo siaa, eye wòagagbugbɔ va eƒe ƒometɔwo gbɔ, eye woaxɔ fofoawo ƒe domenyinu wo. Nye dɔlawo wonye, amesiwo mekplɔ tso Egipte-nyigba dzi; womadzra wo, abe alesi wodzra kluviwo ene o. Megaɖu edzi kple sesẽ o, ke boŋ nayɔ wò Mawu la. Ke ne edi be, kluvi kple kosivi nanɔ asiwò la, ekema èkpɔ mɔ aƒle wo tso dukɔ, siwo ƒo xlã mi la dome. Miekpɔ mo aƒle amedzro, siwo le mia dome la ƒe viwo kple woƒe dzidzimevi, siwo wodzi ɖe miaƒe anyigba dzi, eye wole mia dome la; woawo azu mia to. Woawo anye miaƒe ame, eye mia viwo atso wo anyi domee, miekpɔ mɔ ade kluvidɔ asi na wo ɣesiaɣi. Ke migaɖu mia ŋutɔwo mia nɔvi Israel-viwo dzi kple sesẽ o. Ne nu ɖo amedzro alo gbɔwò mea ɖe si, eye nɔviwò ɖo ko hetsɔ eɖokui dzra na amedzro alo gbɔwò me la alo woƒe dzidzimevia ɖe la, ne edzra eɖokui la, ekema se li, be woagaxɔe; nɔviawo dometɔ ɖeka kpɔ mɔ agaxɔe. Etɔɖia alo etɔɖia ƒe viŋutsu alo eƒe ƒometɔ kekeake kpɔ mɔ axɔe, alo ne eya ŋutɔ kpɔ nu la, ate ŋu axɔ eɖokui. Eya kple eƒlela nabu ƒe tso ƒe, si me wòdzra eɖokui nɛ la dzi vaseɖe aseyetsoƒe la dzi, eye eƒlefe la nanɔ ɖe ƒeawo ŋu; wòanɔ egbɔ abe agbatedɔwɔla ene. Ne ƒe geɖe gasusɔ la, ekema exɔfe, si wòaɖe tso eƒlefe me la, nanɔ ɖe ƒeawo ŋu. Ke nenye ƒe ʋea ɖe koe susɔ, ne aseyetsoƒe naɖo la, ekema woabui nɛ; ƒeawo nu exɔfe la nanɔ ɖo. Wòanɔ egbɔ ƒe sia ƒe abe agbatedɔwɔla ene, eye megazi kpi kpɔe be, woaɖu edzi kple sesẽ o. Ke ne womexɔe alea o la, ekema woaɖe asi le eya ŋutɔ kple viawo ŋu le aseyetsoƒe la dzi. Elabena nye dɔlawo nye Israel-viwo, amesiwo mekplɔ tso Egipte-nyigba dzi. Nyee nye Yehowa, mia Mawu!


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tatar Thai Tsonga Turkish Ukrainian Urdu Vietnamese Zulu\n‘Fofo la ana nyaxɔɖakɔla bubu si nye nyateƒegbɔgbɔ la mi, bena wòanɔ anyi kpli mi vaseɖe mavɔmavɔ me.’—YOHANES 14:16, 17.\n1. Nyatakaka vevi kae Yesu na eƒe nusrɔ̃lawo le gaƒoƒo mamlɛ siwo me wònɔ anyi kpli wo le dziƒoxɔa dzi me?\n“AƑETƆ, afika nèyina?” Nya siwo Yesu ƒe apostolowo biae le gaƒoƒo mamlɛ siwo me wònɔ anyi kpli wo le dziƒoxɔa dzi le Yerusalem la dometɔ ɖekae nye ma. (Yohanes 13:36) Esi kpekpea nɔ edzi yim la, Yesu na wonya be ɣeyiɣia de azɔ be yeadzo le wo gbɔ agbugbɔ ayi ye Fofo gbɔ. (Yohanes 14:28; 16:28) Maganɔ wo gbɔ le ŋutilã me afia nu wo ahaɖo woƒe biabiawo ŋu azɔ o. Gake egblɔ na wo kakaɖedzitɔe be: “Maɖe kuku na Fofo la, eye wòana nyaxɔɖakɔla [alo, akɔfala] bubu mi, bena wòanɔ anyi kpli mi vaseɖe mavɔmavɔ me.”—Yohanes 14:16, NW ƒe etenuŋɔŋlɔ.\n2. Nuka ƒe ŋugbee Yesu do be yeaɖo ɖe nusrɔ̃laawo ne yedzo?\n2 Yesu gblɔ nusi nyaxɔɖakɔla ma nye eye wòɖe alesi wòakpe ɖe eƒe nusrɔ̃lawo ŋui me. Egblɔ na wo be: “Nyemegblɔ esiawo na mi tso gɔmedzedzea me o; elabena meli kpli mi. [Gake] azɔ la meyina amesi dɔm ɖa la gbɔ . . . Enyo na mi be, meyina; elabena ne nyemeyi o la, nyaxɔɖakɔla mele mia gbɔ va ge o; ke ne meyi la, maɖoe ɖe mi. . . . Ne eya, si nye nyateƒegbɔgbɔ va la, akplɔ mi ayi ɖe nyateƒe blibo la katã me.”—Yohanes 16:4, 5, 7, 13.\n3. (a) Ɣekaɣie woɖo ‘nyateƒegbɔgbɔa’ ɖe Kristotɔ gbãtɔawo? (b) Mɔ vevi ka nue gbɔgbɔa nye “nyaxɔɖakɔla” le na wo?\n3 Ŋugbedodo sia va eme le ƒe 33 M.Ŋ. ƒe Pentekoste-ŋkekea dzi, abe alesi apostolo Petro ɖi ɖase le eŋu ene be: “Nenem Yesu sia la Mawu fɔe ɖe tsitre, nusia ŋuti mí katã míenye ɖaseɖilawo le. Azɔ la esi wodoe ɖe dzi ɖe Mawu ƒe nuɖusi me, eye wòxɔ [gbɔgbɔ kɔkɔe] ƒe ŋugbedodo hã tso Fofoa gbɔ la, etrɔ nusi kpɔm miele kple nusi sem miele la kɔ ɖe anyi.” (Dɔwɔwɔwo 2:32, 33) Abe alesi míakpɔe emegbe ene la, gbɔgbɔ kɔkɔe si wokɔ ɖe anyi le Pentekoste-ŋkekea dzi la wɔ nu geɖe na Kristotɔ gbãtɔwo. Gake Yesu do ŋugbe be ‘nyateƒegbɔgbɔa aɖo ŋku nya siwo katã yegblɔ na wo la dzi na wo.’ (Yohanes 14:26) Ana be woaɖo ŋku Yesu ƒe subɔsubɔdɔa kple nufiafiawo dzi kple nya siwo tututu wògblɔ gɔ̃ hã dzi, ale be woaŋlɔ wo ɖi. Esia anya kpe ɖe apostolo Yohanes si zu ame tsitsi la ŋu ŋutɔ le ƒe alafa gbãtɔ M.Ŋ. ƒe nuwuwu me, esime wòdze eƒe Nyanyuia ŋɔŋlɔ gɔme. Nuxlɔ̃ame xɔasi si Yesu na esime wòɖo eƒe ku ƒe Ŋkuɖodzia anyi la nɔ nuŋlɔɖi ma me.—Yohanes, ta 13-17.\n4. Aleke ‘nyateƒegbɔgbɔa’ kpe ɖe Kristotɔ amesiamina gbãtɔawo ŋui?\n4 Yesu gado ŋugbe na nusrɔ̃la gbãtɔawo be gbɔgbɔa ‘afia nuwo katã wo’ eye ‘wòakplɔ wo ayi ɖe nyateƒe blibo la katã me.’ Gbɔgbɔa akpe ɖe wo ŋu woase Ŋɔŋlɔawo me nu goglowo gɔme eye wòana woalé nukpɔsusu, nugɔmesese, kple tameɖoɖo ɖeka me ɖe asi. (Korintotɔwo I, 2:10; Efesotɔwo 4:3) Eyata gbɔgbɔ kɔkɔea do ŋusẽ Kristotɔ gbãtɔ mawo be woƒo ƒu nye “dɔla nuteƒewɔla kple aɖaŋudzela” si ana ‘gbɔgbɔmenuɖuɖu’ Kristotɔ amesiamina ɖesiaɖe “le ɣeyiɣi nyui dzi.”—Mateo 24:45.\nGbɔgbɔ la Ðia Ðase\n5. (a) Mɔkpɔkpɔ yeye kae Yesu ɖe fia eƒe nusrɔ̃lawo le Nisan 14, ƒe 33 M.Ŋ. ƒe zã me? (b) Akpa kae gbɔgbɔ kɔkɔea awɔ le Yesu ƒe ŋugbedodoa me vava me?\n5 Le Nisan 14, ƒe 33 M.Ŋ. ƒe zã me la, Yesu na nyanya eƒe nusrɔ̃lawo be yeava kplɔ wo emegbe ne woava nɔ ye kpakple ye Fofo gbɔ le dziƒo. Egblɔ na wo be: “Fofonye ƒeme la nɔƒe geɖewo li; ɖe mele nenema o la, ne megblɔe na mi; elabena meyina, be madzra teƒe ɖo ɖi na mi. Eye ne meyi, eye medzra teƒe ɖo ɖi na mi la, magava, eye maxɔ mi ɖe nye ŋutɔ gbɔnye, bena afisi nye la mele la, miawo hã mianɔ afima.” (Yohanes 13:36; 14:2, 3) Woaɖu dzi kplii le eƒe Fiaɖuƒe me. (Luka 22:28-30) Be dziƒomɔkpɔkpɔ sia nasu wo si la, ele be ‘woadzi wo atso gbɔgbɔ me’ woanye Mawu ƒe gbɔgbɔmeviwo eye woasi ami na wo be woanye fiawo kple nunɔlawo asubɔ kple Kristo le dziƒo.—Yohanes 3:5-8; Korintotɔwo II, 1:21, 22; Tito 3:5-7; Petro I, 1:3, 4; Nyaɖeɖefia 20:6.\n6. (a) Ɣekaɣie dziƒoyɔyɔa dze egɔme, eye ame nenie woyɔ? (b) Nukawo mee wonyrɔa amesiwo woyɔ la ɖo?\n6 “Dziƒoyɔyɔ” sia dze egɔme tso ƒe 33 M.Ŋ. ƒe Pentekoste-ŋkekea dzi, eye edze abe ƒe 1930-awo ƒe domedomee wòwu enu koŋ ene. (Hebritɔwo 3:1) Ame xexlẽme si nu gbɔgbɔ kɔkɔea tre be woanye gbɔgbɔ me Israel enye ame 144,000, siwo ‘woƒle tso amewo dome.’ (Nyaɖeɖefia 7:4; 14:1-4) Wonyrɔ amesiawo ɖe Kristo ƒe gbɔgbɔŋutilã me, ɖe eƒe hame me, kple ɖe eƒe ku me. (Romatɔwo 6:3; Korintotɔwo I, 12:12, 13, 27; Efesotɔwo 1:22, 23) Le woƒe nyɔnyrɔxɔxɔ ɖe tsi me kple gbɔgbɔ kɔkɔea tsɔtsɔ asi ami na woe megbe la, woage ɖe ɖokuitsɔtsɔsavɔgbenɔnɔ aɖe me, si nye nuteƒewɔwɔ ƒe agbenɔnɔ vaseɖe ku me.—Romatɔwo 6:4, 5.\n7. Nukatae Kristotɔ amesiaminawo koe dze na kpɔɖeŋunuawo ɖuɖu le Ŋkuɖodzia me?\n7 Esi Kristotɔ amesiamina siawo nye gbɔgbɔ me Israel-viwo ta la, wole nubabla yeye si Yehowa wɔ kple “Mawu ƒe Israel” la me. (Galatiatɔwo 6:16; Yeremya 31:31-34) Kristo ƒe ʋu si wòkɔ ɖi lae wotsɔ ɖo kpe nubabla yeyea dzii. Yesu ƒo nu tso nusia ŋu esi wòɖo eƒe ku ƒe Ŋkuɖodzia anyi. Luka ŋlɔ bena: “Esi wòtsɔ abolo ɖe asi la, eda akpe ɖe edzi, eye wòŋe eme hetsɔe na wo gblɔ bena: Esiae nye nye ŋutilã, si wona le mia ta; miwɔ esia hena ŋkuɖoɖo dzinye. Eye nenema ke wòtsɔ kplu la le fiẽnuɖuɖu la megbe hegblɔ bena: Kplu sia enye nubabla yeye le nye ʋu me, si wokɔ ɖe anyi le mia ta.” (Luka 22:19, 20) Le Kristo ƒe ku ƒe Ŋkuɖodzia ɖuɖu me la, ame susɔeawo, alo ame 144,000 la ƒe ame susɔe siwo le anyigba dzi, koe nye amesiwo dze akpɔ gome le kpɔɖeŋu boloa ɖuɖu kple wein la nono me.\n8. Aleke amesiaminawo wɔna nyana be woyɔ yewo hena dziƒoyiyi?\n8 Aleke amesiaminawo wɔna nyana be woyɔ yewo hena dziƒoyiyi? Woxɔa gbɔgbɔ kɔkɔea ƒe ɖaseɖiɖi wòdzena ƒã. Apostolo Paulo ŋlɔ na amesiawo be: “Ame alesi nu Mawu ƒe [gbɔgbɔ] kplɔna la, woawo la, mawuviwo wonye. . . . Gbɔgbɔ la ŋutɔ ɖia ɖase kpena ɖe míaƒe gbɔgbɔ la ŋu bena, mawuviwo míenye. Ke ne viwo míenye la, ekema domenyilawo hã míenye: Mawu ƒe domenyilawo kple Kristo ƒe hadomenyilawo, ne ele ale bena, míekpe fu kplii, bene mía ŋuti nakɔ hã kplii.” (Romatɔwo 8:14-17) Gbɔgbɔa ƒe ɖaseɖiɖi sia nu sẽna ale gbegbe be amesiwo me dziƒoyɔyɔa ŋuti ɖikeke suetɔ kekeake le ate ŋu aƒo nya ta wòasɔ be yewomexɔ yɔyɔa o, eye tso ema dzi woadzudzɔ Ŋkuɖodzia ƒe kpɔɖeŋunuawo ɖuɖu.\nGbɔgbɔa Kple Alẽ Bubuawo\n9. Ƒuƒoƒo vovovo eve kawo ŋu nyae wogblɔ le Nyanyuiawo kple Nyaɖeɖefia ƒe agbalẽa me?\n9 Esi Yesu nya be Kristotɔ siwo woyɔ be woanye gbɔgbɔ me Israel la le ʋɛ ta la, eyɔ wo be “ha sue.” Wonye amesiwo woxɔ ɖe nubabla yeyea ƒe ‘alẽxɔ me,’ eye woto vovo na ‘alẽ bubuawo,’ siwo ŋu xexlẽme mele o, amesiwo ŋu Yesu gblɔ le be ele be yeaƒo woawo hã nu ƒu. (Luka 12:32; Yohanes 10:16) Alẽ bubuawo siwo nu woaƒo ƒu le nuwuɣia me anye “ameha gã” la, siwo atsi agbe le “xaxa gã” la me eye agbenɔnɔ le paradisonyigba dzi tegbee ƒe mɔkpɔkpɔ le wo si la. Dzidzɔtɔe la, ŋutega si Yohanes kpɔ le ƒe alafa gbãtɔ M.Ŋ. ƒe nuwuwu la de vovototo ameha gã la kple gbɔgbɔ me Israel ƒe ame 144,000 la dome. (Nyaɖeɖefia 7:4, 9, 14) Ðe alẽ bubuawo hã xɔa gbɔgbɔ kɔkɔea, eye ne woxɔnɛ la, aleke wòkpɔa ŋusẽ ɖe woƒe agbe dzii?\n10. Aleke wonyrɔa alẽ bubuawo ‘ɖe Fofo la kple Vi la kpakple gbɔgbɔ kɔkɔe la ƒe ŋkɔa mee’?\n10 Le nyateƒe me la, gbɔgbɔ kɔkɔea wɔa akpa vevi aɖe le alẽ bubuawo ƒe agbe me. Wonyrɔa wo “ɖe Fofo la kple Vi la kpakple [gbɔgbɔ kɔkɔe] la ƒe ŋkɔa me,” wònyea woƒe adzɔgbeɖeɖe na Yehowa ƒe kpɔɖeŋu. (Mateo 28:19) Wolɔ̃na ɖe Yehowa ƒe dziɖuɖu dzi, wobɔbɔa wo ɖokui ɖe Kristo te wònyea woƒe Fia kple Ðela, eye woɖea mɔ le wo ɖokui ŋu na Mawu ƒe gbɔgbɔ, alo dɔwɔŋusẽ, ƒe dɔwɔwɔ le woƒe agbe me. Wodzea agbagba tsea ‘gbɔgbɔa ƒe kuwo,’ siwo nye “lɔlɔ̃, dzidzɔ, ŋutifafa, dzigbɔgbɔ blewu, dɔmekɔkɔ, dɔmenyonyo, [xɔse], dɔmefafa, ɖokuidziɖuɖu” tso ŋkeke yi ŋkeke.—Galatiatɔwo 5:22, 23.\n11, 12. (a) Aleke wokɔ amesiaminawo ŋu le mɔ tɔxɛ ŋutɔ aɖe nui? (b) Mɔ ka nue wokɔ alẽ bubuawo ŋu le hena wole kɔkɔe?\n11 Ele hã be alẽ bubuawo naɖe mɔ Mawu ƒe Nya kple eƒe gbɔgbɔ kɔkɔea nakɔ wo ŋu. Wokɔ amesiaminawo ya ŋu xoxo le mɔ tɔxɛ ŋutɔ aɖe nu, woda asi ɖe wo dzi be wole dzɔdzɔe eye wole kɔkɔe anye Kristo ƒe ŋugbetɔ. (Yohanes 17:17; Korintotɔwo I, 6:11; Efesotɔwo 5:23-27) Nyagblɔɖila Daniel yɔ wo be ‘Dziƒoʋĩtɔ la ƒe ame kɔkɔewo,’ siwo si Fiaɖuƒe la asu le Yesu Kristo, ‘amegbetɔvi’ la te. (Daniel 7:13, 14, 18, 27) Do ŋgɔ la, Yehowa to Mose kple Aron dzi gblɔ na Israel-dukɔa be: “Nyee nye Yehowa, miaƒe Mawu. Eyata miwɔ mia ɖokui kɔkɔe, eye mianɔ kɔkɔe, elabena kɔkɔetɔ menye.”—Mose III, 11:44.\n12 Nusi nya “kɔkɔenyenye” fia koŋue nye “nuwɔwɔ alo mɔnu si woato awɔ nu wòanɔ kɔkɔe, ɖeɖe ɖe aga, alo ame ɖokui ɖeɖe ɖe vovo hena Yehowa Mawu subɔsubɔ alo eƒe zazã; ame ɖokui wɔwɔ kɔkɔe, ame ɖokui ŋu kɔkɔ, alo ɖi ɖeɖe le ame ɖokui ŋu.” Tso keke ƒe 1938 me ke la, Eŋlisigbe me Gbetakpɔxɔ gblɔ be ele be Yonadabwo, alo alẽ bubuawo, “nanya be wobia adzɔgbeɖeɖe kple kɔkɔenyenye tso amesiame si ava nye ameha gã la me tɔ siwo anɔ anyigba dzi la si.” Le ameha gã la ŋuti ŋutega si woŋlɔ ɖe Nyaɖeɖefia ƒe agbalẽa me me la, wogblɔ le wo ŋu be “wonyã woƒe awuwo, eye wowɔ wo ɣie le alẽvi la ƒe ʋu la me” eye be ‘wotsɔa subɔsubɔ kɔkɔe nanɛ zã kple keli le eƒe xɔ la me.’ (Nyaɖeɖefia 7:9, 14, 15) Le gbɔgbɔ kɔkɔea ƒe kpekpeɖeŋu me la, alẽ bubuawo wɔa woƒe ŋutete ɖesiaɖe be yewoaɖo Yehowa ƒe kɔkɔenyenye ƒe nudidiwo gbɔ.—Korintotɔwo II, 7:1.\nNyuiwɔwɔ na Kristo Nɔviwo\n13, 14. (a) Le Yesu ƒe alẽ kple gbɔ̃wo ŋuti lododoa nu la, nuka dzie alẽawo ƒe ɖeɖekpɔkpɔ nɔ te ɖo? (b) Le nuwuɣi sia me la, aleke alẽ bubuawo wɔa nyui na Kristo nɔviwoe?\n13 Yesu ƒo nu tso kadodo kplikplikpli si le alẽ bubuawo kple ha sue la dome ŋu le alẽ kple gbɔ̃wo ŋuti lo si le eƒe ‘nuɖoanyiawo ƒe nuwuwu’ ŋuti nyagblɔɖia me la me. Yesu ɖee fia kɔte le lododo ma me be alẽ bubuawo ƒe ɖeɖekpɔkpɔ nɔ te ɖe nɔnɔme si le wo si ɖe amesiaminawo, siwo wòyɔ be ‘ye nɔviwo,’ ŋu la dzi. Egblɔ be: “Fia la agblɔ na amesiwo le eƒe nuɖusi me la bena: Miva, mi Fofonye ƒe ame yayrawo, minyi fiaɖuƒe, si wodzra ɖo ɖi na mi tso xexeme ƒe gɔmeɖoɖoanyi me la, ƒe dome! . . . Vavã mele egblɔm na mi bena: Nusianu, si miewɔ na nenem nɔvinye sue siawo dometɔ ɖeka la, nyee miewɔe na.”—Mateo 24:3; 25:31-34, 40.\n14 Nyagbɔgblɔ “nusianu si miewɔ” la ku ɖe kpekpeɖeŋunu siwo woawɔ lɔlɔ̃tɔe na Kristo nɔvi siwo wotsɔ gbɔgbɔ dzii, siwo ŋu Satana ƒe xexea wɔ nu ɖo abe amedzrowo ene, hede wo dometɔ aɖewo gɔxɔ me gɔ̃ hã la ŋu. Nuɖuɖu, awudodo, kple lãmesẽnyawo gbɔ kpɔkpɔ hiãa wo. (Mateo 25:35, 36, NW ƒe etenuŋɔŋlɔ) Le nuwuɣi sia me la, amesiaminawo dometɔ geɖe ge ɖe nɔnɔme siawo me tso ƒe 1914 me ke. Yehowa Ðasefowo ƒe egbegbeŋutinya ɖo kpe edzi be woƒe zɔhɛ wɔnuteƒewo, siwo nye alẽ bubuawo doa alɔ wo, le alesi gbɔgbɔa ʋã woe nu.\n15, 16. (a) Dɔ ka wɔwɔ mee alẽ bubuawo do alɔ Kristo nɔvi amesiaminawo le koŋ le anyigba dzi? (b) Aleke amesiaminawo ɖe woƒe ŋudzedzekpɔkpɔ fia alẽ bubuawoe?\n15 Alẽ bubuawo kpe ɖe Kristo nɔvi amesiamina siwo le anyigba dzi le nuwuɣi sia me ŋu vevie, vevietɔ le dɔ si Mawu de wo si be “woaɖe gbeƒã fiaɖuƒeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã” la wɔwɔ me. (Mateo 24:14; Yohanes 14:12) Esi amesiaminawo ƒe xexlẽme si le anyigba dzi la dzi le ɖeɖem kpɔtɔ le ƒeawo me la, alẽ bubuawo ya tɔ le dzidzim ɖe edzi ɖo ame miliɔn geɖe. Wo dometɔ akpe geɖe wɔ ɣeyiɣiawo katã ƒe nyanyuigbɔgblɔdɔa—wonye mɔɖelawo kple dutanyanyuigblɔlawo—henɔa Fiaɖuƒe ŋuti nyanyuia gblɔm “vaseɖe anyigba ƒe seƒe ke.” (Dɔwɔwɔwo 1:8) Ame bubuwo kpɔa gome le ɖaseɖiɖidɔa me alesi woate ŋui hekpea asi ɖe dɔ vevi sia ŋu le ga gome dzidzɔtɔe.\n16 Aleke gbegbee Kristo nɔvi amesiaminawo kpɔa ŋudzedze ɖe kpekpeɖeŋu vavã sia si woƒe zɔhɛ alẽ bubuawo naa wo ŋui enye si! Woɖe woƒe seselelãmewo gblɔ nyuie le agbalẽ si nye Worldwide Security Under the “Prince of Peace,” si dɔla ƒe ha la ta le ƒe 1986 me la me. Egblɔ be: “Tso keke Xexemeʋa II wɔɣi ke la, Yesu ƒe ‘nuɖoanyiawo ƒe nuwuwu’ ŋuti nyagblɔɖia ƒe emevava tso akpa si ‘alẽ bubuawo’ ƒe “ameha gã” la wɔna gbɔ koŋ. . . . Eyata míele akpe manyagblɔ aɖe dam na dukɔwo dome gbe vovovo dolawo ƒe “ameha gã” la le akpa gã si wɔm wole le [Yesu] ƒe nyagblɔɖi si le Mateo 24:14 me vava me la ta!”\n‘Womawɔ Wo Blibo Míawo Manɔmee O’\n17. Mɔ ka nue ‘womawɔ’ nuteƒewɔla siwo nɔ anyi le blema siwo woafɔ ɖe tsitre va anyigba dzi la ‘blibo amesiaminawo manɔmee o’ le?\n17 Esime apostolo Paulo nɔ nu ƒom abe amesiaminawo dometɔ ɖeka ene ku ɖe ŋutsu kple nyɔnu nuteƒewɔla siwo nɔ anyi do ŋgɔ na Kristo ŋu la, eŋlɔ bena: “Amesiawo katã la, wònye woxɔ ɖaseɖiɖi nyui to xɔse me hafi, gake woƒe asi mesu ŋugbedodo la dzi o; elabena Mawu kpɔ nu aɖe, si nyo wu la, da ɖi na mí, bena womagawɔ wo [amesiaminawo] blibo míawo mía eme manɔmanɔ o.” (Hebritɔwo 11:35, 39, 40) Le Ƒe Akpe Ðeka la me la, Kristo kple nɔvia amesiamina 144,000 siwo le dziƒo la anye fiawo kple nunɔlawo adudu Kristo ƒe tafevɔsaa me viɖewo ɖe anyigbaa dzi. To esia mee woawɔ alẽ bubuawo “blibo” le ŋutilã kple susu me.—Nyaɖeɖefia 22:1, 2.\n18. (a) Nuka gɔmee wòle be Biblia ƒe nyateƒenyawo nakpe ɖe alẽ bubuawo ŋu woase? (b) Nukae alẽ bubuawo le mɔ kpɔm na esi wole “mawuviwo ƒe ɖeɖefia” la lalam?\n18 Ele be esiawo katã nana alẽ bubuawo nase nusitae Kristotɔwo ƒe Hela Ŋɔŋlɔawo he susu yi Kristo kple nɔvia amesiaminawo kpakple akpa vevi si le wo si le Yehowa ƒe tameɖoɖowo me vava me dzi koŋ la gɔme. Eyata alẽ bubuawo bunɛ be enye mɔnukpɔkpɔ be yewoado alɔ dɔla ƒe ha amesiaminawo le mɔ sia mɔ si yewoate ŋui nu esime yewole “mawuviwo ƒe ɖeɖefia” la lalam le Harmagedon kple le Ƒe Akpe Ðeka la me. Woate ŋu anɔ mɔ kpɔm be ‘woaɖe yewo tso gbegblẽ ƒe kluvinyenye me ayi ɖe mawuviwo ƒe ŋutikɔkɔe ƒe ablɔɖe la me.’—Romatɔwo 8:19-21.\nWowɔ Ðeka le Gbɔgbɔ me le Ŋkuɖodzia Ðuɣi\n19. Nukae ‘nyateƒegbɔgbɔa’ wɔ na amesiaminawo kple woƒe zɔhɛwo, eye aleke woawɔ ɖeka etɔxɛe le March 28 ƒe fiẽ mee?\n19 Yesu gblɔ le gbe si wòdo ɖa tsɔ wu kpekpea nui le Nisan 14, ƒe 33 M.Ŋ. ƒe zãa me me be: “Mele biabiam . . . bena wo katã woazu ɖeka, sigbe alesi wò, Fofo, nèle menye, eye nye hã mele mewò ene, bena woawo hã woazu ɖeka le mía me, bena xexeame naxɔe ase be, wòe dɔm ɖa.” (Yohanes 17:20, 21) Le lɔlɔ̃ me Mawu dɔ Via be wòatsɔ eƒe agbe ana axɔ amesiaminawo kple ameƒome toɖolawo ƒe xexeame ɖe agbe. (Yohanes I, 2:2) “Nyateƒegbɔgbɔ” la wɔ Kristo nɔviwo kple woƒe zɔhɛwo ɖekae. Le March 28 ƒe ɣeɖoto la, ƒuƒoƒo evea siaa akpe ɖekae aɖo ŋku Kristo ƒe ku kple nusiwo katã Yehowa wɔ na wo to Via lɔlɔ̃a, Kristo Yesu, ƒe vɔsa dzi la dzi. Neva eme be wɔna vevi ma teƒe nɔnɔ nado ŋusẽ ɖekawɔwɔ si le wo dome eye wòagbugbɔ woƒe tame si woɖo kplikpaa be yewoayi edzi awɔ Mawu ƒe lɔlɔ̃nu la awɔ yeyee, wòanye kpeɖodzi be edzɔa dzi na wo be yewole amesiwo Yehowa lɔ̃na la dome.\n• Ɣekaɣie woɖo ‘nyateƒegbɔgbɔa’ ɖe Kristotɔ gbãtɔwo, eye aleke wònye “nyaxɔɖakɔla” na woe?\n• Aleke amesiaminawo wɔna nyana be woyɔ yewo hena dziƒoyiyi?\n• Mɔ kawo nue Mawu ƒe gbɔgbɔ wɔa dɔ ɖe alẽ bubuawo dzi le?\n• Aleke alẽ bubuawo wɔ nyui na Kristo nɔviwoe, eye nukatae ‘womawɔ wo blibo amesiaminawo manɔmee o?’\nWokɔ ‘nyateƒegbɔgbɔ’ ɖe nusrɔ̃lawo dzi le ƒe 33 M.Ŋ. ƒe Pentekoste dzi\nAlẽ bubuawo wɔa nyui na Kristo nɔviwo to alɔdodo wo le dɔ si Mawu de wo si be woaɖe gbeƒã la wɔwɔ me\nƉoe Ɖe Amewo Ɖoe Ɖe Amewo Èxɔ “Nyateƒegbɔgbɔ” Laa?\nw02 2/1 axa 19-23


Psalmowo 35 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Batak (Karo) Batak (Toba) Belgium Franse Tokunɔgbe Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish France Tokunɔgbe Franse Ga Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Latvian Lingala Lithuanian Luganda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Mexico Tokunɔgbe Mozambique Tokunɔgbe Myanmar Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Waray-Waray Xavante Xhosa Yoruba Zambia Tokunɔgbe Zimbabwe Tokunɔgbe Zulu\nGbedodoɖa be woaɖe ye tso futɔwo si me\nFutɔwo nyanya ɖe nu (5)\nMawu kafukafu le ameha geɖewo dome (18)\nFuléle dzodzro (19)\nDavid ƒe ha. 35 Oo Yehowa, ʋli tanye le nye futɔwo si me;+Wɔ avu kple ame siwo le avu wɔm kplim.+ 2 Tsɔ wò akpoxɔnu sue kple akpoxɔnu gã,+Ne nàtso ava xɔ nam.+ 3 Tsɔ wò akplɔ kple fía,* ne nàkpe kple yonyemetilawo.+ Gblɔ nam* be: “Nyee nye wò xɔname.”+ 4 Ŋukpe kple vlododo neva ame siwo le nye agbe* dim la dzi.+ Ame siwo le vɔ̃ ɖom ɖe ŋunye la nagbugbɔ ɖe megbe, eye woƒe mo natsi dãa. 5 Wonenɔ abe tsro le ya nu ene;Eye Yehowa ƒe dɔla nenya wo ɖe nu.+ 6 Woƒe mɔ dzi nedo viviti eye wòanɔ ɖiɖim,Esi Yehowa ƒe dɔla yɔ wo ɖe nu. 7 Elabena yakatsyɔ woɖo ɖɔ ɖi nam le adzame;Eye woɖe ʋe nam,* evɔ nyemewɔ naneke o hafi. 8 Gbegblẽ neƒo ɖe edzi kpoyi;Eye eya ŋutɔ ƒe ɖɔ si wòɖo la neɖee;Nege dze eme ne wòatsrɔ̃.+ 9 Ke nye ya matso* aseye ɖe Yehowa ŋu;Makpɔ dzidzɔ ɖe eƒe xɔxɔdɔwo ŋu. 10 Nye ƒuwo katã agblɔ be: “Oo Yehowa, ame kae le abe wò ene, Wò ame si ɖea ame beli la tso ame si sesẽ wui la si me,+Eye nèxɔna na wɔnamanɔŋutɔ kple hiãtɔ la tso ame siwo daa adzo wo la si me?”+ 11 Ðasefo siwo ɖo susu vɔ̃ la zɔ va ŋgɔgbe,+Nu siwo ŋu nyemenya naneke le o la biamee wole. 12 Wotsɔa vɔ̃ ɖoa nyui teƒe nam,+Ale be wona metsi asi.* 13 Evɔ ne wole dɔ lém la, nye ya metaa akpanya;Metsia nu dɔna hewɔa fu ɖokuinye,*Eye ne nye gbedodoɖa va tsi gbɔnye eŋumaɖomaɖoe* la, 14 Menɔa yiyim nɔa nu xam abe xɔ̃nye alo nɔvinyeŋutsu fam mele ene;Meléa blanui hedea mo to abe ame si le dadaa fam ene. 15 Gake esi mekli nu la, woawo ya wokpɔ dzidzɔ, eye woƒo takpli;Wokpe ta ɖe ŋunye hede xa ɖi be yewoaƒom aƒu anyi;Wogblẽ ŋunye keŋ, eye ɖoɖoe mezina le wo nu o. 16 Mawumavɔ̃lawo ɖua fewu le ŋunye vlodoametɔe,*Wole aɖukli ɖum ɖe ŋunye,+ 17 Oo Yehowa, ɣekaɣi nànɔ eteƒe kpɔm ase ɖo?+ Ðem* tso woƒe amedzidzedzewo me,+Ðe nye agbe xɔasi la* tso dzatawo* si me.+ 18 Ekema mada akpe na wò le ame geɖewo ƒe ha dome;+Makafu wò le ameha geɖewo dome. 19 Mègana ame siwo lé fum dzodzro la nakpɔ dzidzɔ le tanye o;Eye mègana ame siwo tsrim dzodzro+ la nate ŋku ɖem o.+ 20 Elabena menye ŋutifafanyae wogblɔna o,Ke boŋ woɖoa nugbe ɖe ame fafa siwo le anyigbaa dzi la ŋu.+ 21 Woke woƒe nu baa le nunye tsom,Le gbɔgblɔm be: “Ehɛ̃! Ehɛ̃! Míekpɔe kple míaƒe ŋkuwo.” 22 Oo Yehowa, èle eteƒe kpɔm. Mègazi kpi o.+ Oo Yehowa, mèganɔ adzɔge tso gbɔnye o.+ 23 Oo nye Mawu, Yehowa, nyɔ, ne nàtso aʋli tanye,Eye nàxɔ nya ɖe nunye. 24 Oo Yehowa nye Mawu, drɔ̃ ʋɔnum ɖe wò dzɔdzɔenyenye+ nu;Eye mègana dzi nadzɔ wo le tanye o. 25 Mègana woagblɔ na wo ɖokui be, “Ehɛ̃! esia dim míele”* o. Mègana woagblɔ be, “Míemii” o.+ 26 Na ame siwo katã le dzidzɔ kpɔm be gbegblẽ va dzinye la,Naɖu ŋukpe eye woƒe mo natsi dãa. Na ŋukpe kple vlododo nanyè tsyɔ ame siwo doa wo ɖokui ɖe dzi ɖe ŋunye la. 27 Ke na ame siwo dzɔa dzi le nye dzɔdzɔenyenye ŋu la nagli kple dzidzɔ;Eye woanɔ gbɔgblɔm ɖaa be: “Woado Yehowa, ame si dzɔa dzi le eƒe subɔla ƒe ŋutifafa ŋu la, ɖe dzi.”+ 28 Ekema nye aɖe aƒo nu* le wò dzɔdzɔenyenye+ ŋu,Eye wòakafu wò ŋkeke blibo la.+\n^ Alo, “fía nuevee.”\n^ Alo, “Gblɔ na nye luʋɔ.”\n^ Alo, “na nye luʋɔ.”\n^ Alo, “nye luʋɔ atso.”\n^ Alo, “wona nye luʋɔ tsi asi.”\n^ Alo, “nye luʋɔ.”\n^ Alo, “tsi nye akɔnu.”\n^ Agate ŋu afia, “Mawumavɔ̃lawo ɖua fewu le abolo si woakpɔ ta ko.”\n^ Alo, “Ðe nye luʋɔ.”\n^ Egɔmeɖeɖe tẽe, “nye nu ɖekɛ la;” eƒe luʋɔ alo agbee wòwɔnɛ.\n^ Alo, “dzatatsuiwo.”\n^ Alo, “esia dim míaƒe luʋɔ le.”\n^ Alo, “made ŋugble.”


GBE BUBU Afrikaans Albanian Amharic Arabic Armenian Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hiligaynon Hungarian Icelandic Igbo Indonesian Italian Japanese Korean Lithuanian Malagasy Myanmar Norwegian Pangasinan Polish Portuguese Romanian Russian Samoan Sepedi Sesotho (Lesotho) Setswana Sinhala Slovak Slovenian Spanish Swahili Swedish Tagalog Thai Tsonga Ukrainian Vietnamese\nMEDE ƒe 30 le Yesu ƒe ku megbe hafi apostolo Paulo gblɔ be woɖe gbeƒã nya nyuia na “nuwɔwɔ siwo katã” le dziƒoa te o. (Kolosetɔwo 1:23) Mele be woase eƒe nyawo gɔme ɖe nyagbeawo nu o, abe ɖe eƒe nyawo fia be ame sia ame si nɔ agbe ɣemaɣi la se nya nyui la ene o. Togbɔ be ele nenema hã la, gɔmesese le Paulo ƒe nyawo ŋu: Kristotɔ dutanyanyuigblɔlawo ɖe gbeƒã de keke didiƒe ke le xexe si wonya ɣemaɣi la me.\nKeke afi ka kee woanya yi? Ŋɔŋlɔawo gblɔ be Paulo te ŋu ɖo asitsatɔdziʋuwo tsɔ keke eƒe gbeƒãɖeɖedɔa ɖe enu yi ɣetoɖoƒenutowo me va ɖo keke Italia ke. Dutanyanyuigblɔla dzinɔameƒotɔ sia ɖoe be yeayi aɖaɖe gbeƒã le Spania hã.—Dɔwɔwɔwo 27:1; 28:30, 31; Romatɔwo 15:28.\nKe ɣedzeƒe gome ya ɖe? Afi ka kee Kristotɔ nya nyui gblɔlawo anya ɖo le ɣedzeƒenutowo me? Míate ŋu agblɔe kple kakaɖedzi o, elabena Biblia megblɔ nya aɖeke tso eŋu o. Ke hã, ɖewohĩ awɔ nuku na wò ne èva nya afi si gbegbe asitsamɔ siwo tso Mediterranea nutowo me yi Ɣedzeƒenutowo me la didi va se ɖo le ƒe alafa gbãtɔ Mía Ŋɔli me. Asitsamɔ mawo ƒe anyinɔnɔ ya teti ɖee fia be woate ŋu azɔ mɔ ayi ɣedzeƒenutowo me.\nAkpa Si Aleksanda Wɔ\nAleksanda Gãtɔ xɔ duwo ɖo ta ɣedzeƒe gome to Babilonia kple Persia yi ɖe keke Punjab le India ƒe dziehe ke. Aʋadziɖuɖu siawo na Helatɔwo va nya ƒutanuto siwo keke tso afi si Frat tɔsisia de nu Persia Ƒua me le va se ɖe afi si Indus tɔsisia de nu Arabia Ƒua me le.\nEteƒe medidi o, wova nɔ nu ʋeʋĩwo kple lifi lɔm to India Ƒu Gã la kple Ƒu Dzĩa dzi tsɔ vaa Hela xexea me. Le gɔmedzedzea me la, India kple Arabiatɔwo ƒe asitsalawo koŋ ye nɔ asi sia tsam. Gake esi Ptolemy fiaƒome siwo nɔ Egipte dzi ɖum la va fɔ aye na ale si ya ƒonae le nuto mawo me la, woawo hã ƒo ta ɖe India ƒudzisitsatsaa me.\nLe ƒu ma dzi la, ya ƒona madzudzɔmadzudzɔe tso anyieheɣetoɖoƒe le May me va se ɖe September me, si wɔnɛ be tɔdziʋuwo tea ŋu hona tso Ƒu Dzĩa nu toa Arabia ƒe anyieheƒuta alo zɔa mɔ tẽe ɖoa ta India ƒe anyiehe. Tso November me va se ɖe March me la, ya ƒona tso dzieheɣedzeƒe gome, eye esia wɔnɛ be mɔzɔzɔ atrɔ agbɔ nɔa bɔbɔe. Arabia kple India ƒudzidɔwɔlawo nɔ yaƒoƒo siawo ŋuti sidzedze si su wo si la ŋu dɔ wɔm ƒe alafa geɖe. Wotsɔa adzɔnu siwo ƒe ɖewoe nye kotoklobo, botsyo, nardomi, kple atadi zɔa mɔ tso Ƒu Dzĩa nu yia India gatrɔna gbɔna.\nƑudzimɔ Si Yi Aleksandria Kple Roma\nEsi Romatɔwo xɔ anyigba siwo dzi ɖum fia siwo va ɖe Aleksanda yome nɔ la, Roma va zu teƒe vevitɔ si wodzraa adzɔnu xɔasi siwo tso Ɣedzeƒenutowo me le. Adzɔnu siawo ƒe ɖewoe nye nyiɖu tso Afrika, lifi kple mire tso Arabia, nu ʋeʋĩwo kple kpe xɔasiwo tso India, kpakple seda gɔ̃ hã tso China. Tɔdziʋu siwo tsɔa agba siawo la dzena ɖe tɔdziʋudzeƒe gã eve siwo nɔ Berenice kple Myos Hormos le Egipte Ƒu Dzĩa ƒe Ƒuta. Wolɔa agba siawo tso tɔdziʋudzeƒe eve siawo toa anyigba ƒuƒui dzi yia Koptos si nɔ Nil tɔsisia to.\nWotsɔa adzɔnuwo tso Koptos toa Nil, si nye Egipte tɔsisi gãtɔ la, dzi yia Aleksandria, afi si wodea wo tɔdziʋuwo le tsɔ yina ɖe Italia kple teƒe bubuwo. Mɔ bubu si wogatea ŋu tona yia Aleksandria ye nye tsimɔ aɖe si woɖe tso Ƒu Dzĩa ƒe dzigbe gome—si te ɖe egbegbe Suez ŋu—yi ɖade nu Nil tɔsisia me. Le nyateƒe me la, Egipte kple eƒe tɔdziʋudzeƒewo medidi tso anyigba siwo dzi Yesu ɖe gbeƒã le gbɔ o, eya ta ele bɔbɔe be ame aɖe natso afi ma ava Egipte.\nLe Helatɔwo ƒe anyigbaŋutinunyala Strabo si nɔ anyi le ƒe alafa gbãtɔ me ƒe nya nu la, le woƒe ŋkekea me la, Aleksandriatɔwo ƒe tɔdziʋu 120 hona tso Myos Hormos yina ɖatsaa asi kple India ƒe sia ƒe. Ƒe alafa gbãtɔ me mɔfiagbalẽ aɖe si ku ɖe ƒudzimɔzɔzɔ le nuto sia me ŋu la li va se ɖe egbe. Anɔ eme godoo be Egiptetɔ Helagbedola aɖe si nye asitsalae ŋlɔe be wòaɖe vi na asitsala bubuwo. Nu kae míate ŋu asrɔ̃ tso blemagbalẽ sia me?\nWolɔ̃a mɔfiagbalẽ ma ƒe Latingbe me ŋkɔ si nye Periplus Maris Erythraei (Mɔzɔzɔ Le Eritrae Ƒua Ƒe Nutowo Me) yɔyɔ nɛ. Eƒo nu tso ƒudzimɔ si didi kilometa akpeakpewo tso Egipte ƒe anyiehe va se ɖe Zanzibar ke la ŋu. Esi mɔfiagbalẽa ŋlɔla trɔ ɖe ɣedzeƒe ŋu la, eyɔ teƒewo ƒe didimewo, tɔdziʋutɔɖoƒewo, asitsaƒewo, adzɔnuwo, kple nɔnɔme si nɔ ame siwo nɔ Arabia ƒe anyieheƒuta, India ƒe ɣetoɖoƒeƒuta va ɖo Sri Lanka, yi India ƒe ɣedzeƒeƒuta va se ɖe Ganges tɔsisia nu ke la si. Ale si agbalẽa ƒo nu tso teƒeawo ŋu tsitotsito wòde pɛpɛpɛ na míate ŋu aƒo nya ta be eŋlɔlaa ŋutɔ ɖi tsa yi teƒe siwo ŋu wòƒo nu tsoe.\nƔetoɖoƒetɔwo Va Ðo India\nLe India la, woyɔa asitsala siwo tso ɣetoɖoƒenutowo me be Yavanawo. Le agbalẽ si nye Periplus ƒe nya nu la, teƒe siwo ɣetoɖoƒetɔwo lɔ̃a yiyi le ƒe alafa gbãtɔ Mía Ŋɔli me dometɔ ɖekae nye Muziris, du aɖe si nɔ India ƒe anyiehe kekeake. * Tamilgbe me hakpanya siwo woŋlɔ le Mía Ŋɔli ƒe ƒe alafa gbãtɔwo me ƒo nu tso asitsala siawo ŋu zi geɖe. Hakpanya ɖeka gblɔ be: “Yavanawo ƒe tɔdziʋu dzeaniwo tsɔa sika vanɛ hetsɔa atadi dzonɛ, eye ɣli nɔa ɖiɖim hoo le Muziris.” Le hakpanya bubu me la, wode dzi ƒo na anyiehe India ƒe fia aɖe be wòano wain si nɔ ʋeʋẽm lilili siwo Yavanawo tsɔ vae la. Ɣetoɖoƒetɔwo ƒe adzɔnu siwo ŋu amewo doa vivi ɖo le India la dometɔ aɖewoe nye ahuhɔ̃enuwo, gawo, adzagba, kple avɔwo.\nTomenukulawo ke ɖe nu geɖewo ŋu siwo ɖo kpe edzi be Ɣetoɖoƒetɔwo tsɔa adzɔnuwo vaa India le blema. Le kpɔɖeŋu me, nu siwo ŋu woke ɖo le Arikamedu, si le India ƒe anyieheɣedzeƒeƒuta la, dometɔ aɖewoe nye Romatɔwo ƒe wainze kakɛwo kple agba siwo dzi zemela siwo mea ze siawo le Arezzo, si nye du aɖe si nɔ titina Italia la, ƒe asidenutedzesiwo nɔ. Nuŋlɔla aɖe gblɔ be: “Awɔ nuku na egbegbe tsaɖila aɖe be wòake ɖe anyinu kakɛ siwo dzi wo mela siwo ƒe kpowo le Arezzo ƒe gbɔtowo la ƒe ŋkɔwo le la ŋu le Bengal Ƒe Adɔ̃ ƒe bawo me.” Romatɔwo ƒe gaku gbogbo, siwo wotsɔ sika kple klosalo wɔ, siwo ŋu woke ɖo le India ƒe anyiehe la ganye kpeɖodzi bubu be asitsakadodo nɔ Mediterranea nutoa kple India dome. Wotso gaku siawo ƒe akpa gãtɔ le ƒe alafa gbãtɔ Mía Ŋɔli me, eye Roma Fiagã siwo nye Augusto, Tiberio, kple Nero ƒe nɔnɔmetatawo le wo dzi.\nNane dze le anyigbatatagbalẽ xoxo aɖe ƒe kɔpi si wowɔ le Titinaɣeyiɣiwo me si gakpɔtɔ li dzi si na be ale si woxɔe se be Romatɔwo tso asitsaduwo koŋ ɖe India ƒe anyiehe la me gasẽ ɖe edzi. Wogblɔ be anyigbatata sia si woyɔna be Peutinger Ƒe Anyigbatatagbalẽ la ɖe ale si Roma xexea nɔ le ƒe alafa gbãtɔ Mía Ŋɔli me la fia. Wogblɔ be Augusto ƒe gbedoxɔ aɖe si nɔ Muziris la dze le anyigbatata ma dzi. Agbalẽ aɖe gblɔ be: “Roma Fiaɖuƒea teviwo koe anya tu gbedoxɔ ma, eye anɔ eme be wo dometɔ siwo nɔ Muziris alo esiwo va tsi afi ma ɣeyiɣi didi aɖe kokokoe tui.”—Rome’s Eastern Trade: International Commerce and Imperial Policy, 31 BC–AD 305.\nRomatɔwo ƒe nuŋlɔɖiwo ɖee fia be Indiatɔwo ɖo ame dɔdɔ etɔ̃ ya teti ɖe Roma le Augusto ƒe dziɖuɣi, le ƒe 27 Do Ŋgɔ Na Mía Ŋɔli va se ɖe ƒe 14 Mía Ŋɔli me. Numekuku aɖe si wowɔ tso nya sia ŋu la gblɔ be: “Dukɔwo dome nya vevi aɖewo gbɔ kpɔkpɔ tae ame dɔdɔ siawo va ɖo”—eyae nye be woalɔ̃ ɖe afi si dukɔ vovovo me tɔwo ate ŋu atsa asi le, nu siwo dzi woaxɔ adzɔ ɖo, afi siwo amedzrowo ate ŋu anɔ, kple bubuawo dzi.\nEya ta le ƒe alafa gbãtɔ Mía Ŋɔli me la, ame geɖe zɔa mɔ tso Mediterranea nutowo me yia India gagbɔna edziedzi. Anɔ bɔbɔe na Kristotɔ dutanyanyuigblɔla siwo nɔ Ƒu Dzĩa ƒe dziehekpa dzi be woaɖo tɔdziʋu ayi India.\nÐe Wogbɔ India Ŋua?\nMíate ŋu agblɔ keke afi si Mediterranea sitsalawo kple mɔzɔla bubuwo te ŋu ɖo le ɣedzeƒenutowo me, kple ɣeyiɣi si tututu woɖo teƒe mawo la kple kakaɖedzi o. Gake wobunɛ be le ƒe alafa gbãtɔ Mía Ŋɔli me la, ɣetoɖoƒetɔ aɖewo zɔ mɔ yi keke Thailand, Cambodia, Sumatra, kple Java ke.\nAgbalẽ si woyɔna be Hou Han-Shou (Han Ƒiaƒome Mlamɛtɔ Ƒe Nuŋlɔɖigbalẽ) si ku ɖe nu siwo dzɔ tso ƒe 23 Mía Ŋɔli va se ɖe ƒe 220 Mía Ŋɔli me ŋu la ƒo nu tso ƒe si me ɣetoɖoƒetɔ aɖewo va ɖo afi ma la ŋu. Le ƒe 166 Mía Ŋɔli me la, Daqin fia ƒe ame dɔdɔ si ŋkɔe nye An-tun va ɖo Chinatɔwo ƒe fiasã la me, eye wòhe adzɔ vae na Fiagã Huan-ti. Daqin ye nye ŋkɔ si Chinatɔwo yɔna na Roma Fiaɖuƒea, eye edze abe An-tun nye ale si Chinatɔwo yɔa Antoninus, si nye Marcus Aurelius, ame si nye Roma Fiagã ɣemaɣi la, ƒe ƒomeŋkɔe ene. Blemaŋutinyaŋlɔlawo susui be menye Roma Fiaɖuƒea ŋutɔe dɔ ame dɔdɔ ma o, ke boŋ enye ɣetoɖoƒetɔwo ƒe adzɔhawo ƒe asitsalawo ŋutɔ ƒe agbagbadzedze be yewoaƒle seda tso Chinatɔwo si tẽe, ke menye to ƒlekaƒletɔ bubuwo si me o.\nMíetrɔ va míaƒe nyabiasea gbɔ ake be, ɣedzeƒenutowo me ƒe afi ka kee blematɔdziʋuwo anya kɔ Kristotɔ dutanyanyuigblɔla siwo nɔ anyi le ƒe alafa gbãtɔ me la yi? Ðe wote ŋu ɖo India hegbɔ eŋu yia? Ðewohĩ. Kakaɖedzitɔe la, woɖe gbeƒã Kristotɔwo ƒe gbedeasia yi teƒe didiwo ale gbegbe be apostolo Paulo te ŋu gblɔ be ele “ku tsem hele tsitsim le xexe blibo la katã me”—si fia be woɖe gbeƒã yi ɖe anyigba si wonya ɣemaɣi la ƒe mlɔenuwo ke.—Kolosetɔwo 1:6.\n^ mm. 15 Togbɔ be ame aɖeke menya afi si tututu Muziris nɔ o hã la, agbalẽnyalawo gblɔ be enɔ teƒe aɖe si gogo Periyar Tɔsisi la ƒe nugbɔ le Kerala State.\nFiagã Aɖe Ƒe Konyifafa\nLe ƒe 22 Mía Ŋɔli me la, Roma Fiagã Tiberio fa konyi ɖe eƒe dumeviwo ƒe gazazã si gbɔ eme ta. Ale si dzidzɔdonamenuwo meɖia kɔ na wo o kple ale si Roma nyɔnu bubumewo tsia dzi ɖe atsyɔ̃ɖonuwo ŋu vevie la nɔ fiaɖuƒea ƒe kesinɔnuwo dome gblẽm hetrɔ mɔ na woƒe gawo nɔ ɖoɖom ɖe “dukɔ tutɔwo alo dukɔ siwo nye futɔwo” la gbɔ. Romatɔwo ƒe blemaŋutinyaŋlɔla Pliny Tsitsitɔ (ƒe 23-79 Mía Ŋɔli) hã fa konyi le gazazã alea ŋu. Eŋlɔ bena: “Le akɔntabubu nu la, ne mede ɖeke o la, ga si India, Seres, kple Arabia Ƒukpo Afã la, lɔna tso míaƒe Fiaɖuƒea me ƒe sia ƒe la ade sesterces miliɔn alafa ɖeka—eya ta ga gbogbo aɖe ŋutɔe míezãna ɖe nunɔamesiwo ƒeƒle kple míaƒe nyɔnuwo ŋu.” *\n^ mm. 28 Gaŋutinunyalawo bu akɔnta be sesterces miliɔn 100 anɔ abe ga siwo katã Roma Fiaɖuƒea kpɔna tso adzɔdodo me ƒe sia ƒe la ƒe akpa eve le alafa me ene.\nAfi Kawoe Asitsalawo Dia Woƒe Adzɔnuwo Le?\nYesu ƒo nu tso “asitsala mɔzɔla aɖe si le dzonu nyuiwo dim” ŋu. (Mateo 13:45) Nenema kee Nyaɖeɖefia ƒe agbalẽa hã ƒo nu tso ‘asitsala mɔzɔla’ siwo ƒe adzɔnuwo dometɔ aɖewoe nye kpe xɔasiwo, seda, ati ʋeʋĩ, nyiɖu, nu ʋeʋĩ si woyɔna be sinamɔn, lifi, kple ataku la ŋu. (Nyaɖeɖefia 18:11-13) Wokpɔa adzɔnu siawo le teƒe vovovo siwo nɔ asitsamɔ, siwo nɔ Palestina ƒe ɣedzeƒe la, dzi. Le kpɔɖeŋu me, wotsɔa ati ʋeʋĩwo, abe sandalwood (Santal) ene, tso India. Woate ŋu akpɔ dzonu xɔasiwo le Persia Ƒukɔme kple Ƒu Dzĩa ƒe nutowo me. Eye le agbalẽ si nye Periplus Maris Erythraei ŋlɔlaa ƒe nya nu la, woate ŋu akpɔ wo le Muziris kple Sri Lanka ƒe nutowo hã me. Anɔ eme be dzonu siwo tso India Ƒu Gã la ƒe nutowo mee nye nyuitɔwo kekeake kple esiwo xɔ asi wu.\n[Anyigbatata si le axa 20, 21]\nAsitsamɔ aɖewo siwo nɔ Roma kple Asia dome le ƒe alafa gbãtɔ me\n↓Ya si ƒona tso dzieheɣedzeƒe\n↑Ya si ƒona tso anyieheɣetoɖoƒe\nBengal Ƒe Adɔ̃\nINDIA ƑU GÃ (ERITRAE ƑU)\nRomatɔwo ƒe agbatsɔtɔdziʋu aɖe ƒe nɔnɔmetata\nTɔdziʋu: Pictorial Archive (Near Eastern History) Est.\nƉoe Ɖe Amewo Ɖoe Ɖe Amewo Ðe Nya Nyui Gblɔlawo Ðo Keke Ɣedzeƒenutowo Me Kea?\nw09 1/1 axa 20-23


Xezekiel 23 - Holy Bible [Ewe Bible 1913] - (Xez 23)\nEye Yehowa ƒe gbe va nam be:\nAmevi, nyɔnu eve nɔ anyi, wonye dada ɖeka viwo.\nWowɔ gbolo le Egipte, woƒe ɖetugbimee wowɔ gbolo le; afima wolé no na wo le, eye afima wofanya akɔnu na wo le.\nWoƒe ŋkɔwo nye: xoxoetɔ nye Ohola, eye nɔvianyɔnu nye Oholiba, wozu tɔnye, eye wodzi ŋutsuviwo kple nyɔnuviwo. Woyɔ Ohola be Samaria, eye Oholiba be Yerusalem.\nOhola wɔ ahasi le megbe nye, eye wòle kukum ɖe eƒe ahiã viwo dzi, woawo nye Asurtɔ siwo ƒe ŋkɔ nya;\nanyigbanunɔlawo kple amegãwo, siwo le aɖabɛ blɔtɔ me, ɖekakpuivi dzeɖekɛwo sɔŋ wonye, eye wole sɔ dzi.\nEwɔ gbolo kple Asur-viwo ƒe ame tiatĩawo katã, eye wotsɔ woa kple amesiwo wɔ ahasi la ƒe legbawo katã gblẽ kɔ ɖo na eɖokui.\nKe meɖe asi le eƒe gbolowɔwɔ tso Egipte ŋu o, elabena woawoe de asi eŋu le eƒe ɖetugbime, wofanya eƒe akɔnu, eye wolɔ woƒe amatrewɔwɔwo trɔ ɖe edzi.\nEyata metsɔe ɖe asi na eƒe ahiãvi, siwo nye Asur-viwo, amesiwo dzi wòle kukum ɖo.\nWoɖe amae, wokplɔ viaŋutsuwo kple vianyɔnuwo dzoe, eye wowu eya ŋutɔ kple yi, ale be wòzu kpɔdzidze na nyɔnuwo, eye wohe to nɛ.\nNɔvianyɔnu Oholiba kpɔe, ke le wɔ gbolo wòvloe wui, eye wòwɔ ahasi wu nɔvianyɔnu.\nEku ɖe Asur-viwo dzi, anyigbanunɔlawo kple amegãwo, amesiwo ŋkɔ nya, eye woɖo atsyɔ̃, wole sɔ dzi, eye wonye ɖekakpuivi dzeɖekɛwo sɔŋ.\nTete mekpɔ be, egblẽ kɔ ɖo na eɖokui, mɔ ɖeka dzi woa kple eve la wòto.\nKe egawɔ gbolo ɖe edzi, ekpɔ ŋutsu, siwo wòta ɖe gli ŋu, Kaldeatɔwo ƒe nɔnɔme, si wotsɔ de tae,\nalidziblanu le ali na wo, eye tablanu le ta na wo hedzɔ ɖe anyi, wo katã ƒe nɔnɔme le abe aʋafiawo ene, eye woɖi Babel-viwo, amesiwo de nye Kaldea.\nEye esi wòkpɔ woƒe ŋku me la, wo nu le dzi nɛ, eye wòdo ame ɖo ɖe wo le Kaldea.\nTete Babel-viwo va egbɔ le edo ƒe, eye wotsɔ woƒe amatrewɔwɔwo gblẽ ko ɖo nɛ, eye wòtsɔ wo do gu eɖokui; emegbe la woƒe nu gblẽ le eƒe ŋku me.\nEye esi eƒe gbolowɔwɔ dze go, eye eƒe ama dze la, eƒe nu ti kɔ nam, abe alesi nɔvianyɔnu ƒe nu ti kɔ nam ene.\nEgawɔ gbolo ɖe edzi, eye wòɖo ŋu eƒe ɖetugbimenɔɣi, esime wòwɔ gbolo le Egipte-nyigba dzi.\nEye wole kukum ɖe eƒe ahiãviwo dzi, amesiwo ƒe ŋutsu le abe tedzi tɔ ene, eye woƒe tsi le abe sɔtsu tɔ ene.\nEɖo ŋku wò ŋukpenanuwɔwɔ le wò ɖetugbime dzi, esime Egiptetɔwo fanya wò akɔnu, eye wòlé wò ɖetugbimeno.\nEyata Oholiba, ale Aƒetɔ Yehowa gblɔ esi: Kpɔ ɖa, made adã ta me na wò ahiãviwo, amesiwo ƒe nu gblẽ le ŋkuwò me la, ɖe ŋuwò, eye mana woatso goawo katã me ava ƒo ɖe dziwò.\nBabel-viwo, Kaldeatɔwo katã, Pekod, Soa kple Koa kpakple Asur-viwo katã kpe ɖe wo ŋu, ɖekakpuivi dzeɖekɛwo, anyigbanunɔlawo kple amegãwo sɔŋ kple aʋafiawo wonye, woƒe ŋkɔ nyɔ, eye wo katã wole sɔ dzi.\nWoatsɔ tasiaɖam kple tasiaɖamfɔ geɖewo ava ƒo ɖe dziwò, woatsɔ akpoxɔnu gã kple via kpakple gakuku adze aʋa ɖe ŋuwò godoo, eye matsɔ ʋɔnudɔdrɔ̃ ade asi na wo, ne woadrɔ̃ ʋɔnu wò ɖe woƒe se nu.\nMahe nye ŋuʋaʋã ava dziwò, eye woawɔ nu kpli wò le dziku me: Woakpa ŋɔti kple to na wo, eye viwòwo atsi yi nu; woakplɔ wò ŋutsuviwo kple wò nyɔnuviwo adzoe, eye dzo afiã wò nu susɔeawo.\nWoaɖe avɔ le ŋuwò, eye woalɔ wò atsyɔ̃nuwo adzoe.\nMatsi wò ŋukpenanuwɔwɔ kple wò gbolowɔwɔ tso Egipte-nyigba dzi nu, magafɔ mo te ɖe wo ŋu azɔ o, eye wò ŋku magadze Egipte dzi azɔ o.\nElabena ale Aƒetɔ Yehowa gblɔ esi: Kpɔ ɖa, matsɔ wò ade asi na amesiwo nèle fui, eye matsɔ wò ade asi na amesiwo ƒe nu gblẽ le ŋkuwò me.\nWoawɔ nu kpli wò abe ketɔ ene, eye woalɔ wò nuwo katã adzoe ahagblẽ wò ɖi natsi ama kple ƒeƒle, ale be wò ahasiwɔwɔ ƒe ama, wò ŋukpenanuwɔwɔ kple wò gbolowɔwɔ natsi go.\nNusiawo ava dziwò, le esi nèwɔ gbolo kple dukɔwo, eye nètsɔ woƒe legbawo gblẽ kɔ ɖo na ɖokuiwò ta.\nNɔviwònyɔnu ƒe afɔ nètsɔ, eyata matsɔ eƒe kplu ade asi na wò.\nAle Aƒetɔ Yehowa gblɔ esi: Ano nɔviwònyɔnu ƒe kplu, si ko helolo, eye woɖi nu, ne nazu nu ɖikokoea kple alɔmeɖenu;\nahamuame kple nuxaxa ayɔ mewo fũ, elabena nɔviwònyɔnu Samaria ƒe kplu enye ŋɔdzi kple mo yaa wɔwɔ ƒe kplu!\nÀnoe ƒiaƒiaƒia ahaɖuɖɔ eƒe gbagbana biɖabiɖa, eye ade abi wò no ŋu; Aƒetɔ Yehowa be: Nyee gblɔe!\nEyata ale Aƒetɔ Yehowa gblɔ esi: Esi neŋlɔm be, eye netsɔm ƒu gbe ɖe megbewò la, eyata wò ŋukpenanuwɔwɔ kple wò gbolowɔwɔ anɔ dziwò.\nEye Yehowa gblɔ nam bena: Amevi, ɖe nèbe, yeadrɔ̃ ʋɔnu Ohola kple Oholiba? Ekema ɖe woƒe ŋunyɔnuwo fia wo.\nElabena wowɔ ahasi, eye ʋu le asi ŋu na wo, wotsɔ woƒe legbawo wɔ ahasii, eye wotsɔ wo vi, siwo wodzi nam la, to dzo me, ne woanye nuɖuɖu na wo.\nNusi wogawɔ ɖe ŋunye la, enye si: Wodo gu nye kɔkɔeƒe la gbemagbe, eye wogblẽ kɔ ɖo na nye dzudzɔgbewo.\nNe wowu wo viwo na legbawo la, wovaa nye kɔkɔeƒe la gbemagbe ke, ne woagblẽ ko ɖo nɛ; alea wowɔ le nye xɔ me.\nWoɖo ame ɖe ŋutsuwo le didiƒe, be woava, eye esi wodɔ ame ɖe wo wova la, èle tsi, eɖo tù ɖe ŋku, eye newɔ leke,\nèbɔbɔ nɔ ada nyuia ɖe dzi, si ŋgɔ woɖo kplɔ̃ ɖo, eye nètso nye dzudzɔdonu kple nye ami da ɖe edzi.\nWole ɣli dom hoo le afima, eye woyɔ Salbatɔwo tso gbe dzi kpe ɖe ame gbogboawo ŋu, amesiwo tso alɔnuga de alɔnu na wo, eye woɖo fiakuku nyui ɖe la na wo.\nEye megblɔ be: Ɖe nyɔnu léayi aganɔ gbolo wɔma? Ɖe woaganɔ ahasi wɔm kpliia?\nWova egbɔ, abe alesi wovaa gbolo gbɔe ene; alea wova Ohola kple Oholiba, siwo nye nyɔnu wo ŋukpenanuwo la gbɔe.\nŊutsu dzɔdzɔewo adrɔ̃ ʋɔnu wo ɖe gbolowo kple nyɔnu dohlɔ̃wo ƒe se nu; elabena gbolowo wonye, eye ʋu le asi ŋu na wo.\nElabena ale Aƒetɔ Yehowa gblɔ esi: Woakplɔ amehawo ava ƒu wo, eye woatso wo ade asi na ŋutasesẽ kple nuhaha.\nAmehawo nexlã kpe ɖe wo, eye woadza wo kple woƒe yiwo, woawu woƒe ŋutsuviwo kple nyɔnuviwo, eye woata dzo woƒe xɔwo.\nMatsi ŋukpenanuwɔwɔ nu le anyigba dzi, eye anye nuxlɔ̃me na nyɔnuwo katã, ne womagawɔ ŋukpenanu abe woawo ene o.\nWoahe miaƒe ŋukpenanuwɔwɔ ava mia dzi, eye nuvɔ̃, siwo miewɔ to miaƒe legbawo dzi la, anɔ mia dzi, ne miadze sii be, nyee nye Aƒetɔ Yehowa.


Akpe Ðe Ŋuwò Nànɔ Te Ðe Kuxiwo Nu—Nuxaxa Kple Dɔmavɔleameŋu\nKuxi geɖewo li siwo ŋu míate ŋu awɔ naneke le alo aƒo asa na fifia o. Le kpɔɖeŋu me, ne wò ame vevi aɖe ku alo dɔmavɔleameŋu le wò ŋutɔ ŋuwò la, naneke meli nàte ŋu awɔ tso eŋu wu be nànɔ te ɖe vevesesea nu o. Ðe Biblia ate ŋu akpe ɖe ŋuwò le nɔnɔme sesẽ ma mea?\nRose gblɔ be: “Wodzim kple dɔléle aɖe si nana mesea veve edziedzi. Esia wɔe be dzi medzɔam o.” Nu siwo ɖea fu nɛ vevie dometɔ ɖekae nye be ɣeaɖewoɣi esesẽna nɛ be wòatsɔ susu aɖo Biblia sɔsrɔ̃ kple nu siwo ku ɖe mawusubɔsubɔ ŋu la ŋu. Gake Yesu ƒe nya siwo le Mateo 19:26 la kpe ɖe eŋu ŋutɔ. Afi ma gblɔ be: “Mawu ya tea ŋu wɔa nu sia nu.” Rose va kpɔe be mɔ bubuwo li siwo dzi yeate ŋu ato asrɔ̃ nu. Esi wònye be eƒe vevesesea nana be nuxexlẽ menɔa bɔbɔe nɛ ɣeaɖewoɣi o ta la, eva nɔa to ɖom Biblia kple Biblia srɔ̃gbalẽ siwo woxlẽ lé ɖe mɔ̃ dzi la. * Egblɔ be: “Ne menye nu siawoe oa, anye ne asesẽ nam be malé mawusubɔsubɔ me ɖe asi.”\nNe dzi ɖe le Rose ƒo le nu siwo mate ŋu awɔ fifia o ta la, 2 Korintotɔwo 8:12 me nyawo faa akɔ nɛ. Afi ma gblɔ be: “Ne didia nya li ko la, wokpɔa ŋudzedze ɖe eŋu le nu si le ame si la nu, menye le nu si mele ame si o la nu o.” Nya mawo ɖoa ŋku edzi na Rose be Mawu kpɔa ŋudzedze ɖe nu si wòate ŋu awɔ la ŋu, elabe ewɔa nu si eƒe nɔnɔmea aɖe mɔ nɛ la kple eƒe ŋusẽ katã.\nDelphine, si ŋu míeƒo nu tsoe gblɔ be: “Esi vinyenyɔnu si xɔ ƒe 18 ku la, mese veve ale gbegbe be mesusu be ɖe wòvɔ nam ye nye ema. Nyemese veve alea kpɔ o.” Gake nya si le Psalmo 94:19, fa akɔ nɛ ŋutɔ. Psalmo sia ŋlɔla gblɔ le afi ma na Mawu be: “Ne metsi dzodzodzoe akpa la, èfaa akɔ nam henana mekpɔa gbɔdzɔe.” Delphine gblɔ be, “Medoa gbe ɖa na Yehowa be wòakpe ɖe ŋunye mawɔ nu siwo ana makpɔ gbɔdzɔe.”\nEtsɔ eɖokui na be yeakpe ɖe ame bubuwo ŋu. Esi ɣeyiɣia va nɔ yiyim la, eva tsɔ eɖokui sɔ kple akalo si ɖeviwo tsɔ taa nu. Woagate ŋu azã esiwo ŋe alo gbã gɔ̃ hã atsɔ ata nui. Eva kpɔe be togbɔ be yeƒe dzi gbã hã la, yeate ŋu akpe ɖe ame bubuwo ŋu. Egblɔ be: “Nu si meva de dzesii ye nye be ne mele Biblia ƒe mɔfiamewo zãm tsɔ le kpekpem ɖe nye nusrɔ̃viwo ŋu la, mekpɔnɛ be Yehowa toa nu mawo ke dzi faa akɔ nam eye wonana mekpɔa gbɔdzɔe.” Eŋlɔ ame siwo ŋu Biblia ƒo nu tsoe siwo to nɔnɔme sesẽwo me la ƒe ŋkɔwo ɖi. Ede dzesii be, “Wo dometɔ ɖe sia ɖe doa gbe ɖa vevie.” Eva kpɔe hã be, “Biblia xexlẽ koe ate ŋu akpe ɖe ame ŋu woanɔ te ɖe kuxiwo nu.”\nBiblia sɔsrɔ̃ fia nu yeye aɖe Delphine, eyae nye be wòatsɔ susu aɖo etsɔme ŋu ke menye nu siwo dzɔ va yi la ŋu o. Mɔkpɔkpɔ si ŋu woƒo nu tsoe le Dɔwɔwɔwo 24:15 la fa akɔ nɛ. Afi ma gblɔ be, “Tsitretsitsi li na ame dzɔdzɔewo kple ame madzɔmadzɔwo siaa.” Nu kae na wòka ɖe edzi be Yehowa afɔ ye via ɖe tsitre? Na Delphine ŋutɔ naɖo eŋu, ebe: “Mele vinyea kpɔm ɖaa le etsɔme. Meka ɖe edzi vevie be magakpɔ vinyea ake le Yehowa ƒe ɣeyiɣiɖoɖi dzi. Mele nye kplii kpɔm le míaƒe abɔa me le susu me, abe gbe si gbe medzii helɔ̃e ene.”\n^ mm. 4 Àkpɔ nu gbogbo siwo woxlẽ lé ɖe mɔ̃ dzi la le internet dzi le jw.org/ee.\nBiblia ate ŋu afa akɔ na wò le nɔnɔme sesẽtɔ kekeakewo gɔ̃ hã me\nALEKE MAWU ATE ŊU AKPE ÐE MÍA ŊUI?\nBiblia ɖo nya sia ŋu eme kɔ. Egblɔ be: “Yehowa tsɔ ɖe ame siwo katã yɔnɛ la gbɔ, ɛ̃, ɖe ame siwo katã yɔnɛ le nyateƒe me la gbɔ. Ewɔa ame siwo vɔ̃nɛ la ƒe didi dzi na wo; esea woƒe ɣlidodo, eye wòxɔna na wo.” (Psalmo 145:18, 19) Ðe nya sia mefaa akɔ na ame ŋutɔ oa? Gake mɔ ka dzie Mawu ato aɖo ame siwo doa gbe ɖa nɛ tso dzi dzadzɛ me tsɔ bia eƒe mɔfiamewo la ƒe gbedodoɖawo ŋu?\nEDOA ŊUSẼ MÍ:\nKuxiwo ate ŋu aɖe dzi le mía ƒo alo ana nu nati kɔ na mí le ŋutilã me alo ememe kple le mawusubɔsubɔdɔwo wɔwɔ me. (Lododowo 24:10) Gake Yehowa doa “ŋusẽ ame si ŋu ɖeɖi te eye wònaa ŋusẽ geɖe ame beliwo.” (Yesaya 40:29) Apostolo Paulo si do dzi le nɔnɔme sesẽwo me gblɔ be: “Metea ŋu wɔa nuwo katã to ame si doa ŋusẽm la dzi.” (Filipitɔwo 4:13) Mawu ƒe gbɔgbɔ kɔkɔea ye do ŋusẽ Paulo. Wò hã àte ŋu abia Mawu be wòado ŋusẽ wò kple gbɔgbɔ kɔkɔea.—Luka 11:13.\nENAA NUNYA MÍ:\nKe ne èhiã nunya si akpe ɖe ŋuwò be nàse Biblia gɔme eye nàwɔ ɖe eƒe aɖaŋuɖoɖowo dzi ya ɖe? Nusrɔ̃la Yakobo ŋlɔ bena: “Ne mia dometɔ aɖe hiã nunya la, nenɔ Mawu biam, elabena enaa nu amewo katã faa, medoa ŋukpe ame o, eye anɛ.” (Yakobo 1:5) Ne èxlẽa Biblia eye nèwɔna ɖe eƒe nufiafiawo dzi la, ke wò nuwɔna sɔ kple wò gbedodoɖawo. (Yakobo 1:23-25) Ne èwɔnɛ alea la, àva kpɔe be nunya le eme be woawɔ ɖe Biblia ƒe aɖaŋuɖoɖowo dzi.\nENAA ŊUTIFAFA MÍ:\nNe ètsia dzimaɖi vevie gɔ̃ hã la, Yehowa ate ŋu akpe ɖe ŋuwò wò dzi nadze eme miɔɔ. Mawu ƒe Nyaa gblɔ be: “Migatsi dzimaɖi le naneke ŋuti o, ke boŋ le nu sia nu me la, mito gbedodoɖa kple kokoƒoƒo kpakple akpedada dzi miana Mawu nanya miaƒe dzimedidiwo; eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu to Kristo Yesu dzi.” (Filipitɔwo 4:6, 7) Ðe manyo be nàbia Yehowa be wòana ŋutifafa wò oa?\nKe ne wò kuxiawo gbe vɔvɔ ya ɖe? Mègagblɔ be Mawu klɔ asi le yeƒe nya me o. Ne kuxiawo nu gbe tsotso hã la, Mawu ate ŋu ana dzideƒo kple ŋusẽ si nàtsɔ anɔ te ɖe wo nu la wò. (1 Korintotɔwo 10:13) Biblia gado ŋugbe hã be ɣeyiɣi aɖe ava esime míaƒe kuxiwo katã nu ayi keŋkeŋ!\nAkpe Ðe Ŋuwò Nànɔ Te Ðe Kuxiwo Nu


1 Samuel 24 | Biblia Le Internet Dzi | Xexe Yeye Gɔmeɖeɖe\nDavid gbe Saul wuwu (1-22)\nDavid de bubu Yehowa ƒe amesiamina la ŋu (6)\n24 Esi Saul nya gbɔ tso Filistitɔwo yometiƒe ko la, wova gblɔ nɛ be: “Kpɔ ɖa! David le En-Gedi gbedzi.”+ 2 Eya ta Saul ɖe ŋutsu tiatia akpe etɔ̃ le Israel blibo la dome heyi be yeadi David kple eƒe amewo le agamegbɔ̃gakpewo dzi. 3 Saul va ɖo alẽkpo siwo wotsɔ kpe wɔ la gbɔ le mɔ to, afi si agado aɖe le, eye wòyi ɖe eme be yeade afɔdzi, sigbeɖe David kple eƒe amewo bɔbɔ nɔ agado la ƒe mlɔenu.+ 4 David ƒe amewo gblɔ nɛ be: “Kpɔ ɖa, esiae nye ŋkeke si dzi Yehowa le gbɔgblɔm na wò be: ‘Metsɔ wò futɔ la de asi na wò,+ be nàwɔ nu sia nu si dze ŋuwò la ɖe eŋu.’” Eye David wɔ dzaa yi ɖalã Saul ƒe awu ʋlaya si ŋu abɔ mele o la toga. 5 Ke emegbe la, David ƒe dzi lã kpo,*+ le esi wòlã Saul ƒe awu ʋlaya la toga ta. 6 Eya ta egblɔ na eƒe amewo be: “Mesɔ le Yehowa ŋkume be mawɔ nu sia ɖe nye aƒetɔ, si nye Yehowa ƒe amesiamina la ŋu ahado nye asi ɖe egbɔ o, elabena Yehowa ƒe amesiaminae wònye.”+ 7 Eya ta David ƒe nya siawo na eƒe amewo dze akɔ anyi, eye meɖe mɔ na wo be woawu Saul o. Eye Saul do le agado la me helé eƒe mɔ. 8 Emegbe David tso hedo le agado la me, eye wòdo ɣli yɔ Saul gblɔ be: “Nye aƒetɔ fia!”+ Esi Saul nyè kɔ kpɔ megbe la, David bɔbɔ tsyɔ mo anyi hede ta agu. 9 Eye David bia Saul be: “Nu ka tae nèle amewo ƒe gbe sem be: ‘Kpɔ ɖa, David le wò vɔ̃ dim’?+ 10 Kpɔ ɖa, wò ŋkuwo kpɔ ale si Yehowa tsɔ wò de asi nam egbe sia le agadoa me hafi. Ke esi ame aɖe gblɔ nam be mawu wò la,+ mekpɔ nublanui na wò, eye megblɔ be: ‘Nyemado asi ɖe nye aƒetɔ gbɔ o, elabena Yehowa ƒe amesiamina wònye.’+ 11 Fofonye, kpɔ wò awu ʋlaya toga si le asinye me la ɖa, elabena esime melã wò awu ʋlaya toga la, mate ŋu awu wò hafi. Azɔ dze sii, eye nàkpɔe be nyemeɖo be mawɔ nu vevi aɖeke wò alo adze aglã o, eye nyemewɔ nu vɔ̃ aɖeke ɖe ŋuwò hã o,+ evɔ wò ya èle yonyeme tim vevie be yeaɖe nye agbe* ɖa.+ 12 Yehowa nedrɔ̃e le nye kpli wò dome,+ eye Yehowa nabia hlɔ̃ wò nam,+ ke nye ŋutɔ nye asi ya made ŋuwò o.+ 13 Abe ale si blematɔwo ƒe lododo aɖe gblɔe ene la, ‘Nu vɔ̃ɖi wɔwɔ tsoa ame vɔ̃ɖiwo gbɔ,’ ke nye ŋutɔ nye asi made ŋuwò o. 14 Ame ka gɔ̃ yome timee Israel-fia la le? Ame kae nènya ɖe nu? Avu kukua? Axɔ̃ ɖeka pɛa?+ 15 Yehowa nanye ʋɔnudrɔ̃la, ne wòadrɔ̃e le nye kpli wò dome; akpɔ eme, eye wòaʋli tanye,+ eye wòadrɔ̃ nye nya nam ahaɖem tso asiwò me.” 16 Eye esi David gblɔ nya siawo nɛ vɔ la, Saul gblɔ be: “Vinye David, wò gbee nye esia?”+ Eye Saul wó avi kple ɣli. 17 Eye wògblɔ na David be: “Tɔwò dzɔ wu tɔnye, elabena èwɔ nyui nam, ke nye ya mewɔ vɔ̃ ɖe ŋuwò.+ 18 Èɖe nyui si nèwɔ nam la fia egbe, elabena esi Yehowa tsɔm de asi na wò la, mèwum o.+ 19 Ame kae ake ɖe eƒe futɔ ŋu, eye mawɔ nu vevii o? Yehowa atsɔ nyui aɖo eteƒe na wò,+ le nu si nèwɔ nam egbea ta. 20 Kpɔ ɖa, menyae be èle fia ɖu ge godoo,+ eye Israel ƒe fiaɖuƒe la ali ke ɖe asiwò me. 21 Eya ta ka atam nam le Yehowa ŋkume+ be màtsrɔ̃ nye dzidzime si ava ɖe yonyeme la ɖa o, eye màtsrɔ̃ nye ŋkɔ ɖa gbidigbidi le fofonye ƒe me hã o.”+ 22 Eye David ka atam na Saul; emegbe Saul dzo yi aƒe me.+ Ke David kple eƒe amewo gatrɔ yi teƒe si yiyi sesẽ la.+\n^ Alo, “David ƒe dzitsinya ɖe fu nɛ.”


Philo Si Tso Alexandria—Amesi Tsaka Ŋɔŋlɔawo Kple Nususugblɔ\nGbetakpɔxɔ—Tata Si Míesrɔ̃na | June 15, 2005\nGBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Macedonian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Vietnamese\nPhilo Si Tso Alexandria—Amesi Tsaka Ŋɔŋlɔawo Kple Nususugblɔ\nLE ƑE 332 D.M.Ŋ. me la, Aleksanda Gãtɔ kplɔ eƒe asrafowo yi Egipte. Hafi wòakplɔ wo woaɖo ta ɣedzeƒenutowo me le aʋa si wòho ɖe xexemedukɔwo ŋu me la, etso du aɖe hetsɔ ŋkɔ nɛ be Alexandria. Du ma mee Helatɔwo ƒe dekɔnu geɖe va dzɔ tso. Le ƒe 20 D.M.Ŋ. me lɔƒo la, wodzi aʋadziɖula bubu ɖe afima, amesi ƒe aʋawɔnuwo menye yi kple akplɔ o, ke boŋ nususugblɔ si wotu ɖe xexemenunya dzi. Aʋadziɖula sia ŋkɔe nye Philo si tso Alexandria, alo Philo Judaeus (Yudatɔ), esi edzilawo nye Yudatɔwo ta.\nYudatɔwo ƒe kaka ɖe Trɔ̃subɔdukɔwo dome, si Yerusalem ƒe tsɔtsrɔ̃ le ƒe 607 D.M.Ŋ. me he vɛ, na be Yudatɔ geɖe va nɔ Egipte. Wo dometɔ gbogbo aɖewo hã nɔ Alexandria. Gake kuxiwo nɔ Yudatɔwo kple Helatɔwo dome. Yudatɔwo melɔ̃na be yewoasubɔ Helatɔwo ƒe mawuwo o, eye Helatɔwo hã ɖua fewu le Hebri Ŋɔŋlɔawo ŋu. Esi Philo nye Yuda-vidzidzi, eye wòsrɔ̃ agbalẽ le Hela ta la, enya nu tso masɔmasɔ si nɔ akpa evea dome la ŋu. Exɔe se be Yuda-subɔsubɔe nye subɔsubɔ vavãtɔ. Gake to vovo na ame bubuwo la, Philo di mɔnu aɖe si me ʋunyaʋunyawɔwɔ manɔ o hena Trɔ̃subɔdukɔmetɔwo hehe va Mawu gbɔe. Edi be yeana woaxɔ Yuda-subɔsubɔ.\nGɔmesese Yeye na Ŋɔŋlɔ Xoxowo\nAbe Yudatɔ siwo nɔ Alexandria dometɔ geɖe ene la, Hela gbee Philo se nyuie wu. Eyata Hebri Ŋɔŋlɔawo ƒe gɔmeɖeɖe si nye Helatɔwo ƒe Septuagint lae wòzã le eƒe nusɔsrɔ̃a me. Le ŋkuléle ɖe Septuagint gɔmeɖeɖea ŋu me la, Philo va kpɔe dze sii be nukpɔsusu deŋgɔwo le eme, eye wòsusui be Mose “nye xexemenunyala deŋgɔ.”\nƑe alafawo do ŋgɔ la, esesẽ na Helatɔ agbalẽnyalawo be woalɔ̃ ɖe ŋutinya siwo wogblɔna le mawuwo kple mawunɔwo ŋu—siwo nye Helatɔwo ƒe blema nyakpakpa me ame kakowo kple gbɔgbɔ vɔ̃wo—la dzi. Eyata wote gɔmeɖeɖe bubuwo didi na blema nyakpakpa mawo. James Drummond, amesi de ŋgɔ ŋutɔ le Hela kple Roma nusɔsrɔ̃wo me, gblɔ tso mɔnu si wozãna le gɔmeɖeɖe yeye didi na ŋutinyakpakpaawo me ŋu be: “Xexemenunyalaa dzea agbagba kpɔnɛ ɖa be gɔmesese bubu kawoe ɣla ɖe ŋutinyaawo me yeagate ŋu akpɔ hã, eye be yeakpɔe ɖa be nufiame tuameɖo aɖewo be ɖe nyakpakpa madzeto wɔmoya ɖikokoe mawo siwo ekpalawo anya di be yewoagblɔ to nyamenya viviwo dzi la me hã.” Woyɔ mɔnu sia be alobalowo gɔmeɖeɖe, eye Philo dze agbagba be yeazãe atsɔ aɖe Ŋɔŋlɔawo mee.\nLe kpɔɖeŋu me, bu Mose I, 3:22 ŋu kpɔ, le Bagster ƒe Septuagint Biblia-gɔmeɖeɖe me, afisi gblɔ be: “Aƒetɔ Mawu tsɔ lãgbalẽ wɔ awui do na Adam kple srɔ̃a.” Helatɔwo ƒe nukpɔsusue nye be, Mawu Gã la kɔkɔ akpa na awu tɔtɔ. Eyata Philo di gɔmesese na kpukpui ma, si yi ale: “Lãgbalẽwu la nye kpɔɖeŋunyagbɔgblɔ si tsi tre ɖi na amegbetɔ ƒe ŋutigbalẽ; elabena ɖe Mawu do ŋgɔ wɔ ame ƒe susu hetsɔ ŋkɔ nɛ be Adam; ema megbe hafi wòwɔ eƒe ametia hetsɔ ŋkɔ nɛ be Agbe. Mlɔeba la, eva hiã be wòade ŋutigbalẽ ametia ŋu kokoko, eye eya yɔmee wòle le kpɔɖeŋunyagbɔgblɔ me be lãgbalẽwu.” Aleae Philo te kpɔ di gɔmesese si nɔ te ɖe xexemenunya dzi na alesi Mawu wɔ awu na Adam kple Xawa lae nye si.\nLé ŋku ɖe Mose I, 2:10-14 hã ŋu, si ƒo nu tso tɔsisi aɖe si dzɔ tso Eden-bɔa me hedze ɖe alɔ ene me do ɖe abɔa godo ŋu. Philo te kpɔ be yeadi nya mawo siwo wogblɔ tsɔ ɖɔ abɔae la ŋuti gɔmesese ɣaɣla. Esi wòƒo nu tso anyigba la ŋutɔ ŋu vɔ la, egblɔ be: “Anye be gɔmesese aɖewo ɣla ɖe kpukpui siawo hã me; elabena tɔsisia ƒe alɔ eneawo nye nyuiwɔwɔ vovovo ene ƒe dzesi.” Esusui gblɔ be tɔsisia ƒe alɔdze si nye Pison, tsi tre ɖi na ŋuɖɔɖɔɖo, esi nye Gixon tsi tre ɖi na moveviɖoɖo, Xidekel tsi tre ɖi na dzideƒo, eye Frat tsi tre ɖi na dzɔdzɔenyenye. Ale wɔ nususugblɔ va xɔ ɖe anyigbaa ƒe nɔnɔme ŋutɔŋutɔ teƒee nye si.\nPhilo to alobalowo gɔmeɖeɖe ƒe mɔnu dzi dzro nuwɔwɔ ŋuti nuŋlɔɖia, Kain ƒe Abel wuwu ŋuti nuŋlɔɖia, Noa ƒe ŋkekea me Tsiɖɔɖɔa, gbegbɔgblɔwo tɔtɔ le Babel ŋutinyaa, kpakple Mose ƒe Sea me gɔmeɖose geɖewo me. Abe alesi kpɔɖeŋu si ŋu míeƒo nu tsoe le memama si do ŋgɔ me ɖee fia ene la, zi geɖe la, Philo lɔ̃na ɖe nya si tututu gblɔm mawunyakpukpuia le dzi gbã hafi dona gɔmesese ɣaɣla si wòbe eli nɛ la ɖa, le nyagbe siawo tɔgbe me be: “Ðewohĩ ele be míabu nya siawo be wonye alobalo.” Le Philo ƒe nuŋɔŋlɔwo me la, gɔmesese siwo wòhe ɖe go dzena kɔte, gake nublanuitɔe la, Ŋɔŋlɔawo ƒe gɔmesese tututu ya buna.\nPhilo zã kpɔɖeŋu sẽŋu aɖe tsɔ do Mawu ƒe anyinɔnɔ dzixɔse ɖe ŋgɔe. Le nuƒoƒo tso anyigba, tɔsisiwo, ɣletinyigbawo, kple ɣletiviwo ŋu megbe la, ewu eƒe nyawo nu ale: “Anyigbae nye nuwɔwɔ si ŋu wotrɔ asi le aɖaŋutɔe wu ɖesiaɖe, ale be ɖeko nàkpɔe zi ɖeka be ame aɖe si de le nusianu me si si nunya deblibo le lae wɔe. Mɔ sia dzie míeto kpɔe dze sii be Mawu li nyateƒe.” Susu le nuŋububu sia me ŋutɔ.—Romatɔwo 1:20.\nGake esi Philo va nɔ Mawu Ŋusẽkatãtɔ la ƒe nɔnɔmewo me ɖem ya la, etra tso nyateƒea gbɔ kura. Philo gblɔ be “nɔnɔme ɖedzesi aɖeke mele” Mawu si “o” eye be “ame aɖeke mate ŋu ase amesi tututu” Mawu “nye gɔme o.” Philo ɖe dzi le amewo ƒo tso agbagbadzedze be woanya Mawu ŋu esime wògblɔ be “enye bometsitsi blibo be woadze agbagba be woaku nu me ayi ŋgɔe be woanya Mawu ƒe nɔnɔme ɖedzesiwo alo be woase wo gɔme.” Nukpɔsusu sia metso Biblia me o, ke boŋ xexemenunyala Plato, si nye trɔ̃subɔla, gbɔe wòtso.\nPhilo gblɔ be manyawɔ kura be woadze si Mawu o ʋuu keke woahayi ŋkɔ aɖeke yɔge nɛ o. Philo gblɔ be: “Eyata susu le eme be woagblɔ be womate ŋu ayɔ ŋkɔ aɖeke na amesi nye Mawu gbagbe ŋutɔŋutɔ la wòasɔ o.” Aleke gbegbe nya sia tsi tre ɖe nyateƒea ŋue nye si!\nBiblia gblɔe kɔte be ŋkɔ le Mawu si. Psalmo 83:19 gblɔ be: “Ŋkɔwòe nye Yehowa, eye wò ɖeɖe koe ɖo kpo ɖe anyigba blibo la dzi!” Yesaya 42:8 gblɔ be Mawu gblɔ bena: “Nyee nye Yehowa, ŋkɔnyee.” Nukatae Philo, amesi nye Yudatɔ si nya mawunyakpukpui siawo fia nu be ŋkɔ mele Mawu si o ɖo? Elabena menye Mawu si tɔe Biblia nye la ŋue wònɔ nu ƒom le o, ke boŋ Helatɔwo ƒe xexemenunya mawu ŋkɔmanɔsitɔ manyamanya la ŋu nya gblɔmee wònɔ.\nNukae Nye Luʋɔ La?\nPhilo fia nu be luʋɔ kple ŋutilã la nye nu vovovowo. Egblɔ be nu eve siwo nye “ŋutilã kple luʋɔe ƒo ƒu” nye amegbetɔ. Ðe luʋɔ la ate ŋu akua? Se alesi Philo ɖe emee ɖa: “Ne míele agbe la, míaƒe ŋutilã le agbe, gake míaƒe luʋɔ ya ku woɖi ɖe míaƒe ŋutilã me, abe ɖe woɖii ɖe yɔdo me ene. Gake ne [ŋutilã] la ku la, ekema míaƒe luʋɔ la vo anɔ agbe azɔ, elabena woɖee tso ŋutilã kuku vɔ̃ɖi si me woblae ɖo la me.” Le Philo ya gbɔ la, kpɔɖeŋumɔ nue luʋɔ la kuna le. Mekuna ŋutɔŋutɔ gbeɖe o. Mate ŋu aku o.\nGake nukae Biblia fia ku ɖe luʋɔ ŋu? Mose I, 2:7 gblɔ be: “Yehowa Mawu tsɔ anyi mè ame, eye wògbɔ agbegbɔgbɔ ɖe eƒe ŋɔti me; ale ame la zu luʋɔ gbagbe.” Le Biblia ƒe nya nu la, luʋɔ mele amegbetɔwo si o; ke boŋ wonye luʋɔ.\nBiblia fia nu hã be luʋɔ la kuna. Xezekiel 18:4 gblɔ be: “Luʋɔ, si wɔ nuvɔ̃ la, eyae aku.” Míate ŋu anɔ te ɖe ŋɔŋlɔ siawo dzi aƒo nya ta wòasɔ be: Ame la ŋutɔe nye luʋɔ. Eyata ne ame ku la, luʋɔe nye ma ku.—Mose I, 19:19. *\nLe Philo ƒe ku megbe la, Yudatɔwo megava tsɔ ɖeke le eƒe nya siwo wòsusu gblɔ me o. Gake Kristodukɔa ya va lé wo me ɖe asi goŋgoŋ. Eusebius kple sɔlemehakplɔla bubuwo xɔe se be Philo va zu Kristotɔ. Jerome yɔe kpe ɖe Sɔlemeha Fofowo ŋu. Kristotɔ xɔsegbelawo boŋue va lé Philo ƒe nuŋɔŋlɔwo me ɖe asi ɖe Yudatɔwo teƒe.\nPhilo ƒe nuŋɔŋlɔwo he tɔtrɔ aɖe va mawusubɔsubɔ mee. Eƒe ŋusẽkpɔɖeamedzi wɔe be amesiwo be Kristotɔwoe yewonye va xɔ luʋɔmakumaku ƒe nufiafia si metso ŋɔŋlɔawo me o la de eme. Eye nusi Philo fia ku ɖe “Logos” (alo, Nya la) ŋue he Kristotɔ xɔsegbelawo ƒe Mawuɖekaetɔ̃ nufiafia si menɔ te ɖe Biblia dzi o la vɛ.\nMègana Woable Wò O\nEsi Philo nɔ Hebri Ŋɔŋlɔawo srɔ̃m la, ekpɔ egbɔ be “yemeŋe aɖaba ƒu gɔmesese siwo ate ŋu aɣla ɖe nya siwo wogblɔ gbadzaa me la dzi o.” Gake abe alesi míekpɔe le Mose V, 4:2 mee ene la, Mose gblɔ ku ɖe Mawu ƒe Sea ŋu be: “Migatsɔ nya aɖeke kpe se, siwo de ge mala na mi la o, eye migaɖe ɖeke le edzi o; ke boŋ miwɔ Yehowa, mia Mawu ƒe se, siwo de ge mala na mi la dzi.” Togbɔ be Philo susui be susu nyuiwoe nɔ ye si hã la, elɔ nususugblɔ geɖewo li kɔe ɖe Mawu ƒe Nya si tso gbɔgbɔ me la dzi, wòxe Mawu ƒe nufiame si me kɔ ŋutɔ la ŋkume abe afu dodo ene.\nApostolo Petro gblɔ be: “Menye gli, siwo wokpa kple aɖaŋu la, yome míedze, esime míena mienya mía Aƒetɔ Yesu Kristo ƒe ŋusẽ kple eƒe vava la o.” (Petro II, 1:16) To vovo na Philo ƒe nuŋɔŋlɔwo la, Petro nɔ te ɖe nyateƒenya kple Mawu ƒe gbɔgbɔ, “si nye nyateƒegbɔgbɔ,” si kplɔ wo yi nyateƒe blibo la katã me la ƒe mɔfiafia dzi na nuxlɔ̃ame Kristo-hame gbãtɔ la.—Yohanes 16:13.\nNe Mawu si tɔe Biblia nye la subɔsubɔ doa dzidzɔ na wò la, ekema èhiã mɔfiame vavã, ke menye numeɖeɖe siwo wotu ɖe amegbetɔ ƒe nukpɔsusu dzi o. Èhiã Yehowa kple eƒe lɔlɔ̃nu ŋuti sidzedze vavãtɔ, eye èhiã ɖokuibɔbɔ be nàte ŋu anye nusrɔ̃vi anukwaretɔ. Ne nɔnɔme nyui siawo le asiwò nètsɔ srɔ̃ Bibliae la, àva nya ‘ŋɔŋlɔ kɔkɔeawo, si ate ŋu ana nunya wò hena agbexɔxɔ to xɔse, si le Kristo Yesu me la me.’ Àkpɔe be Mawu ƒe Nya la ate ŋu ana ‘yeade blibo, ahanɔ dzadzraɖoɖi hena dɔ nyui sia dɔ nyui wɔwɔ.’—Timoteo II, 3:15-17.\n^ mm. 18 The Jewish Encyclopedia, ƒe 1910 tɔ gblɔ le luʋɔ ŋu be: “Dzixɔse si nye be luʋɔ la kpɔtɔna yia edzi nɔa agbe le ŋutilã la ƒe kuku megbe la nye xexemenunya alo sɔlemehawo ƒe nususugblɔ, ke metso xɔse la me o, eyata womefiae le Ŋɔŋlɔ Kɔkɔea ƒe akpa aɖeke o.”\nDU SI ME PHILO NƆ\nEgiptetɔwo ƒe Alexandria mee Philo nɔ hewɔ dɔ le. Du ma mee agbalẽwo nɔ wu du ɖesiaɖe le xexeame eye afimae agbalẽnyalagãwo wɔa numedzodzrowo le ƒe alafa geɖe.\nAgbalẽnyalagã xɔŋkɔwo fia nu sukuviwo le dua me sukuwo me. Agbalẽdzraɖoƒe si nɔ Alexandria va xɔ ŋkɔ le xexeame katã. Agbalẽdzikpɔlawo ƒe agbagbadzedze be woaxɔ nuŋlɔɖi ɖesiaɖe ƒomevi ada ɖe agbalẽdzraɖoƒea na be agbalẽ siwo nɔ afima la va sɔ gbɔ ale gbegbe.\nVivivi le ɣeyiɣi aɖewo megbe la, alesi xexeame katã dea asixɔxɔ Alexandria-dua kpakple eme gbalẽ gbogboawo ŋui va yi to. Roma-fiagãwo va de asixɔxɔ woa ŋutɔwo ƒe du ŋu wu, ale wɔ Europa boŋ va zu agbalẽsrɔ̃ƒegã. Alexandria-dua va yi to kura mlɔeba le ƒe alafa adrelia M.Ŋ. me esime amewo va dze dua dzi heɖu wo dzi. Vaseɖe egbea la, ŋutinyaŋlɔlawo kpɔtɔ faa konyi le agbalẽdzraɖoƒe xɔŋkɔ sia ƒe bubu ŋu, eye wo dometɔ aɖewo gblɔna be ehe ŋkuʋuʋu yi megbee ƒe 1,000 sɔŋ.\nALOBALO GƆMEÐEÐE EGBEA\nZi geɖe alobalo nyea “nuƒoƒo le nyateƒenyawo ŋu to glimemewo, alo nya siwo ɖi nyateƒenya zazã le amegbetɔ ƒe anyinɔnɔ ŋuti nyawo gbɔgblɔ me.” Wogblɔna be gɔmesese vevi aɖewo ɣlana ɖe nuŋɔŋlɔ siwo nye alobalo me. Abe Philo si tso Alexandria ene la, mawunyafiala aɖewo zãa alobalowo gɔmeɖeɖe ƒe mɔnu sia tsɔ ɖea Biblia me nyawo mee.\nDe ŋugble le Mose ƒe Agbalẽ Gbãtɔ, ta 1-11, afisi amegbetɔwo ƒe ŋutinya, tso nuwɔwɔ dzi va ɖo amewo dome kaka le Babel-mɔ̃ la me dzi, ŋuti nuŋlɔɖi dze le la ŋuti kpɔ. The New American Bible, si nye Katolikotɔwo ƒe gɔmeɖeɖe gblɔ tso Biblia ƒe akpa ma ŋu be: “Be woana nyateƒenya siwo le ta siawo me gɔme nakɔ na Israel-viwo, amesiwo woɖo be woakpɔ wo ta la, ehiã be woazã nukpɔsusu siwo le nyanya na ameawo ɣemaɣi atsɔ aɖe wo mee. Le susu sia ta la, ele be vovototo si le nyateƒenya ŋutɔŋutɔwo kple kpɔɖeŋunyagbɔgblɔ dome nadze ƒã.” Woƒe nyaa le fiafiam be mele be woabu Mose ƒe Agbalẽ Gbãtɔ, ta 1-11 me nyawo nyateƒenya ŋutɔŋutɔwoe o. Ke boŋ abe alesi wodoa awu wòtsyɔa ŋutilãa dzii ene la, nenemae nyaawo tsyɔ gɔmesese deto si le wo ŋu la dzii.\nGake Yesu ya fia nu be Mose ƒe Agbalẽ Gbãtɔ ƒe ta gbãtɔ mawo nye nyateƒenya ŋutɔŋutɔwo. (Mateo 19:4-6; 24:37-39) Nenemae apostolo Paulo kple Petro hã fia nui. (Dɔwɔwɔwo 17:24-26; Petro II, 2:5; 3:6, 7) Biblia-srɔ̃la ɖianukwarewo gbea nu le gɔmeɖeɖe siwo mewɔ ɖeka kple Mawu ƒe Nya bliboa o la gbɔ o.\nAlexandria ƒe akaɖixɔ gã la\nƉoe Ɖe Amewo Ɖoe Ɖe Amewo Philo Si Tso Alexandria—Amesi Tsaka Ŋɔŋlɔawo Kple Nususugblɔ\nw05 6/15 axa 9-12\nDɔwɔwɔ ƒe Nya Wɔmoya La\nDɔwɔwɔ Yayrae loo alo Fiƒodee?\nDzidziɖedzi le Afisi Kristotɔ Gbãtɔwo Kpɔ Dzidzedze le Va Yi\nDzilawo, Mikpɔ Miaƒe Ƒomea Ƒe Nuhiahiãwo Gbɔ\nÐeviwo, Mikafu Yehowa!\nYehowa Kafukafu le Suku\nMíate Ŋu Anɔ Te Ðe Tetekpɔ Ðesiaɖe Nu!\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 15, 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA June 15, 2005\nGBETAKPƆXƆ—TATA SI MÍESRƆ̃NA June 15, 2005


‘Trɔ Gbɔ Va Ne Nàdo Ŋusẽ Nɔviwòwo’—Luka 22:32 | Nusɔsrɔ̃\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Cinyanja Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Marathi Maya Mazatec (Huautla) Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nPETRO yi ɖafa avi vevie esime wògbe nu le Yesu gbɔ. Togbɔ be ele be apostoloa naʋli vevie agali ke le gbɔgbɔ me hã la, Yesu di be yeazãe atsɔ akpe ɖe ame bubuwo ŋu. Eya ta Yesu gblɔ nɛ be: “Wò la, ne ètrɔ gbɔ ko la, do ŋusẽ nɔviwòwo.” (Luka 22:32, 54-62) Petro wɔ ŋgɔyiyi heva zu ƒe alafa gbãtɔ me Kristo hamea ƒe sɔtiwo dometɔ ɖeka. (Gal. 2:9) Egbea hã nɔviŋutsu siwo nye hamemetsitsiwo kpɔ va yi la agate ŋu atsɔ agbanɔamedzi ma ake ahakpɔ dzidzɔ le ŋusẽdodo haxɔsetɔwo me.\nWoxɔ dɔ le nɔvi aɖewo siwo nye hamemetsitsiwo tsã la si, eye esia ate ŋu ana woase le wo ɖokuiwo me be yewodo kpo nu. Julio, * si nye hamemetsitsi tsã le Bolivia ƒe 20 sɔŋ la gblɔ be: “Nuƒowo dzadzraɖo, nɔviwo sasrãkpɔ, kple alẽwo kpɔkplɔ dɔa xɔ akpa vevi aɖe le nye agbe me! Gbe ɖeka mɔnukpɔkpɔ mawo katã nu yi, si na mese le ɖokuinye me be naneke wɔwɔ megale ŋunye o. Magblɔ be esia na metɔtɔ ale gbegbe.” Egbea wogaɖo Julio hamemetsitsi ake.\n“MIBUI DZIDZƆ SƆŊ”\nNusrɔ̃la Yakobo gblɔ be: “Nɔvinyewo, ne miedo go tetekpɔ vovovowo la, mibui dzidzɔ sɔŋ.” (Yak. 1:2) Yakobo nɔ nu ƒom tso tetekpɔ siwo vaa mía dzi le yometiti kple míawo ŋutɔwo míaƒe blibomademade ta ŋuti. Eyɔ ame ŋutɔ ƒe nudzodzrowo, nuwɔwɔ ameŋkumekpɔkpɔtɔe kple bubuawo. (Yak. 1:14; 2:1; 4:1, 2, 11) Ne Yehowa he to na mí la, míate ŋu axa nu vevie. (Heb. 12:11) Gake mele be tetekpɔ mawo natsi míaƒe dzidzɔ nu o.\nNe edzɔ be woxɔ subɔsubɔmɔnukpɔkpɔ aɖe le mía si le hamea me la, míagate ŋu alé ŋku ɖe míaƒe xɔse ƒe nyonyome ŋu ahawɔ nu siwo aɖee afia be míelɔ̃ Yehowa. Míate ŋu ade ŋugble le susu si tae míesubɔ mía nɔviwo tsã la ŋu. Ðe míeminya mɔnukpɔkpɔ ma le míawo ŋutɔwo ƒe viɖe ta loo, alo le esi míelɔ̃ Mawu heka ɖe edzi bliboe be etɔe hamea nye eye alẽha la hiã beléle tɔxɛ taa? (Dɔw. 20:28-30) Nɔviŋutsu siwo nye hamemetsitsiwo tsã, siwo yi edzi le subɔsubɔ kɔkɔe tsɔm na Yehowa nuteƒewɔwɔtɔe, la ɖoa kpe edzi na amewo katã, na Satana hã, be lɔlɔ̃ vavãe le yewo si na Yehowa.\nEsi wohe to na Fia David ɖe nu vɔ̃ gã si wòwɔ ta la, elɔ̃ faa xɔ mokanamea, eye wotsɔe kee. David dzi ha be: “Woayra ame si wotsɔ eƒe dzidadawo kee, ame si ƒe nu vɔ̃wo dzi wotsyɔ nui. Woayra ame si Yehowa mebu vodada na o, eye eƒe gbɔgbɔ me la alakpa aɖeke meli o.” (Ps. 32:1, 2) Mokanamea ɖɔ David ƒe nɔnɔme ɖo, eye ɖikeke mele eme o be ena wòkplɔ Mawu ƒe amewo nyuie wu tsã.\nZi geɖe la, nɔviŋutsu siwo gazu hamemetsitsiwo ake la va zua alẽkplɔla nyuiwo wu tsã. Hamemetsitsi aɖe gblɔ be: “Fifia menya ale si malé be na nɔvi siwo wɔ vodada la nyuie wu.” Hamemetsitsi bubu gblɔ be: “Medea asixɔxɔ mɔnukpɔkpɔ si su asinye be masubɔ nɔviawo la ŋu fifia wu tsã.”\nÀTE ŊU AGASUBƆA?\nHakpalaa gblɔ be, ‘Yehowa menɔa vodada dim le ame ŋu ɖaa o.’ (Ps. 103:9) Eya ta mele be míasusui be Mawu magaka ɖe ame si wɔ vodada gã va yi la dzi akpɔ o. Ricardo, si subɔ tsã abe hamemetsitsi ene ƒe geɖe la gblɔ be: “Mebu fɔ ɖokuinye vevie ɖe nye ŋutɔ nye vodada ta ƒe geɖe. Menɔ sesem le ɖokuinye me ɣeyiɣi didi aɖe be nyemedze o, eye esia nɔ mɔ xem nam be magasubɔ nɔvinyewo ake o. Mesusui be nyemagate ŋu ana amewo naka ɖe dzinye o. Gake esi kpekpe ɖe amewo ŋu dzɔa dzi nam ta la, metea ŋu wɔa Biblia nusɔsrɔ̃wo, dea dzi ƒo na nɔviwo le Fiaɖuƒe Akpata me hewɔa dɔ kpli wo le gbeadzi. Esiae kpe ɖe ŋunye kakaɖedzi gasu asinye, eye fifia megazu hamemetsitsi.”\nYehowa kpe ɖe nɔvi geɖe ŋu dzo gaɖo wo me be woaxɔ ŋgɔ le hamea me eye wole dzidzɔ geɖe kpɔm\nDzikuléleɖedɔme ate ŋu axe mɔ na nɔvi aɖe be magava zu hamemetsitsi ake o. Aleke gbegbe wòanyo wue nye esi be míanɔ abe Yehowa subɔla David ene, ame si wòle na be wòasi le Fia Saul ŋuʋãla la nu! David mebia hlɔ̃ na eɖokui o, togbɔ be mɔnukpɔkpɔwo su esi be wòaɖo eteƒe na Saul hã. (1 Sam. 24:5-8; 26:8-12) Esi Saul ku le aʋagbedzi la, David xa nu ale gbegbe, eye wòyɔ eya kple via Yonatan be wonye ‘ame malɔ̃nugbɔawo.’ (2 Sam. 1:21-23) Ɛ̃, David melé dziku ɖe dɔme o.\nÐe wòwɔna na wò be hamemetsitsiwo mese nu gɔme na ye o, alo womewɔ nu ɖe ye ŋu nyuie oa? Mègana esia naxɔ susu me na wò eye nàlé dziku ɖe dɔme o. Le kpɔɖeŋu me, William nye hamemetsitsi ƒe 30 sɔŋ le Britain. Esi woxɔ dɔ le esi la, edo dziku ɖe hamemetsitsiawo dometɔ aɖewo ŋu vevie. Gake nu kae kpe ɖe William ŋu ale be eƒe dzi fa? Egblɔ be: “Hiob ƒe agbalẽa xexlẽ de dzi ƒo nam geɖe. Ne Yehowa kpe ɖe Hiob ŋu wòwɔ ŋutifafa kple exɔlɔ̃ etɔ̃awo la, ke akpe ɖe nye hã ŋunye godoo be mawɔ ŋutifafa kple Kristotɔ hamemetsitsiwo!”—Hiob 42:7-9.\nMAWU YRAA AME SIWO GATRƆ XƆ AGBANƆAMEDZIWO\nNe wò ŋutɔe tiae be yeaɖe asi le Mawu ƒe alẽha la kpɔkplɔ ƒe agbanɔamedzia ŋu la, ke anyo be nàgade ŋugble le susu si tae ŋu. Wò ŋutɔ wò kuxi aɖewoe wu tsɔtsɔ na wòa? Nu bubu aɖewoe va xɔ nɔƒe vevitɔ le wò agbe mea? Nɔvi bubuwo ƒe blibomademadee ɖe dzi le ƒowòa? Nu ka kee wòɖanye o, ɖo ŋku edzi be mɔnukpɔkpɔ su asiwò be nàkpe ɖe nɔvi geɖe ŋu le mɔ vovovowo nu esime nènye hamemetsitsi. Wò nuƒowo tua wo ɖo, wò kpɔɖeŋu nyui dea dzi ƒo na wo, eye wò sasrãkpɔwo kpena ɖe wo ŋu wodoa dzi le dodokpɔwo me. Dɔ siwo nèwɔ abe hamemetsitsi wɔnuteƒe ene la do dzidzɔ na Yehowa ƒe dzi, eye wòdo dzidzɔ na wò ŋutɔ hã.—Lod. 27:11.\nKpɔ gome le subɔsubɔdɔ kɔkɔea me dzidzɔtɔe nàtsɔ aɖee afia be yelɔ̃ Yehowa\nYehowa kpe ɖe nɔvi geɖe ŋu dzo gaɖo wo me be woaxɔ ŋgɔ le hamea me eye wole dzidzɔ geɖe kpɔm. Ne wò ŋutɔe ɖe asi le subɔsubɔmɔnukpɔkpɔa ŋu alo ɖe woxɔ dɔ le asiwò o, àgate ŋu ‘aminya dzikpɔladɔa’ ake. (1 Tim. 3:1) Paulo ‘medzudzɔ gbedodoɖa’ ɖe Kristotɔ siwo nɔ Kolose ta o. Eƒe didie nye be Mawu ŋuti sidzedze vavãtɔ nayɔ wo fũu ale be ‘woazɔ ale si dze Yehowa, bene woadze eŋu bliboe.’ (Kol. 1:9, 10) Ne mɔnukpɔkpɔ su asiwò be nàgasubɔ ake abe hamemetsitsi ene la, kpɔ Yehowa sinu be wòana ŋusẽ, dzigbɔɖi, kple dzidzɔ wò. Le ŋkeke mamlɛ siawo me la, Mawu ƒe amewo hiã gbɔgbɔ me kpekpeɖeŋu tso alẽkplɔla lɔ̃amewo gbɔ vevie. Eya ta ɖe nàgate ŋu asubɔ nɔviwòwo akea, eye ɖe didia le mewò veviea?\nƉoe Ɖe Amewo Ɖoe Ɖe Amewo ‘Trɔ Gbɔ Va Ne Nàdo Ŋusẽ Nɔviwòwo’


GBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Cibemba Croatian Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Indonesian Italian Japanese Kikaonde Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Slovak Slovenian Spanish Swahili Swedish Tagalog Tsonga Turkish Ukrainian Xhosa Zulu\nJULY (SIAMLƆM) 1, 2014\nLe June (Masa) 26, 2014 dzi la, Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe (Europa Ʋɔnudrɔ̃ƒe) tso nya me wòde Yehowa Ðasefowo dzi, egblɔ be gome le wo si be woakpɔ gome le woƒe mawusubɔsubɔwɔnawo me, eye mele be Russia dziɖuɖumegãwo nanɔ fu ɖem na wo le esia wɔwɔ me o. Europa Ʋɔnudrɔ̃ƒea ƒe ʋɔnudrɔ̃la siwo drɔ̃ nya sia la katã bu fɔ Russia dziɖuɖua be eda Europa Ƒe Amegbetɔ Ƒe Gomenɔamesiwo Ƒe Ðoɖowɔha ƒe Nyati 5 lia (ablɔɖe kple dedienɔnɔ ƒe gomenɔamesi) kple Nyati 9 lia (tamebubu, dzitsinya kple mawusubɔsubɔ ƒe ablɔɖe) dzi esi kpovitɔwo va gblẽ subɔsubɔwɔna aɖe me le zã me le April (Afɔfiɛ) 12, 2006 dzi evɔ mexɔ mɔɖeɖe aɖeke le setɔwo gbɔ hã o.\nLe zã ma me la, Yehowa Ðasefowo kpe ta le xexea me godoo le woƒe ƒe sia ƒe ƒe subɔsubɔwɔna aɖe wɔm tsɔ nɔ ŋku ɖom Yesu Kristo ƒe kua dzi. Ðasefowo ƒe hame eve aɖewo siwo le Moscow haya suku aɖe ƒe takpeƒe hena kpekpe tɔxɛ sia eye wokpɔ mɔ be mawusubɔla 400 kple edzivɔwo ava wɔnaa teƒe. Esi kpekpea nɔ edzi yim la, wolɔ kpovitɔ siwo kpea akɔ kple gbɔlɔlawo le woƒe ʋu ewo kple bɔsu eve me va teƒea, wonye Kpovitɔ Tɔxɛ siwo lé tuwo ɖe asi, eye wo dometɔ geɖewo le kpovitɔwo ƒe awu me. Woƒo xlã teƒea kpatakpata, eye wogblẽ subɔsubɔwɔnaa me togbɔ be wometsɔ mɔɖegbalẽ aɖeke fia si fia be woxɔ mɔɖeɖe le setɔwo gbɔ o hã. Woɖe gbe na kpekpea valawo katã be woadzo, eye wotsa le sukutakpeƒea eye wolé ŋutsu 14 le vavalawo dome sesẽe yi ɖatu ɖe kpovitɔwo ƒe dɔwɔƒe. Senyala aɖe si Yehowa Ðasefowo kpɔ be wòaʋli yewo ta yi kpovitɔwo ƒe dɔwɔƒea be yeakpe ɖe Ðasefoawo ŋu. Kpovitɔwo kaa eŋu, lée ƒu anyi, eye wotsɔ hɛ ɖo hlo dzi nɛ, eye wodo ŋɔdzi nɛ be ne eka atse tsɔ nya ɖe yewo ŋu la, nu si adzɔ ɖe eƒe ƒometɔwo dzi la adzi ŋɔ ŋutɔ. Le gaƒoƒo ene kloe megbe la, woɖe asi le ame siwo wolé la ŋu wodzo yi aƒe me.\nNikolay Krupko, nyaa tɔ vevitɔ le ʋɔnudrɔ̃ƒea\nAƒetɔ Nikolay Krupko kple Ðasefo etɔ̃ bubu aɖewo tsɔ nya ɖe dziɖuɖumegãwo ŋu le esi wogblẽ woƒe mawusubɔsubɔ ƒe kpekpea me evɔ womexɔ mɔɖeɖe tso setɔwo gbɔ hafi o kple ale si wolé wo dometɔ aɖewo tu madzemadzee ta. Esi Lyublino Nutomeʋɔnudrɔ̃ƒe kple Moscow-dua Ƒe Ʋɔnudrɔ̃ƒe gbe woƒe nyawo la, ɖekakpuiawo tsɔ woƒe nyawo yi Europa Ʋɔnudrɔ̃ƒea le June (Masa) 2007.\nEuropa Ʋɔnudrɔ̃ƒea gblɔ le eƒe nyametsotso si wòɖe ɖe go le June (Masa) 26 si ƒe tanyae nye entitled Krupko Kple Ame Bubuwo Kpakple Russia Dziɖuɖua me be: “Ʋɔnudrɔ̃ƒea gblɔ va yi enuenu be nenye be amewo mebia gbe le dziɖuɖumegãwo gbɔ hafi de wɔna aɖe to me o gɔ̃ hã la, ne wɔna manya nye afɔku na dukɔmeviwo o ko, eye kpovitɔwo gblẽ wɔna ma si wole wɔwɔm le ŋutifafa me me la, womate ŋu abui be enye ‘nu si sɔ be woawɔ le demokrasidukɔ me o.’ . . . Nyametsotso sia gasɔ na nyadzɔdzɔ si le toa me fifia hã ŋutɔ, elabe menye ameha aɖewoe nɔ gota wɔ hoo wɔm o, ke boŋ mawusubɔsubɔ ƒe kpekpe vevi aɖe si wonɔ wɔwɔm le ŋutifafa me eye kpekpea delawo meɖea fu na ame aɖeke o alo de zitɔtɔ dukɔa me o lae. Ale si kpovitɔ gbogbo aɖewo bla aʋakpa va gblẽ kpekpea me helé nyaa tɔawo tu gaƒoƒo etɔ̃ sɔŋ la gbɔ eme nenye be ale si dziɖuɖumegãwo le egblɔm be nyaa tɔawo mebia gbe le yewo gbɔ hafi le kpekpeawo wɔm o eye esia wɔe be woƒe wɔnaa mele se nu o la le eteƒe gɔ̃ hã.”\nEsiae nye ʋɔnu enelia si wodrɔ̃ Russia dziɖuɖua le afɔkpotutu Yehowa Ðasefowo ƒe gomenɔamesiwo ta. Le ʋɔnu si wodrɔ̃ le ƒe 2007 me si ƒe tanyae nye Kuznetsov Kple Ame Bubuwo Kpakple Russia Dziɖuɖua me la, Europa Ʋɔnudrɔ̃ƒea bu fɔ Russia dziɖuɖua be eda Ʋɔnudrɔ̃ƒea ƒe se dzi esi dziɖuɖumegãwo trɔ megbe de sea yi ɖagblẽ Ðasefo tokunɔ aɖewo siwo le Chelyabinsk ƒe kpekpe aɖe me ta. Le ƒe 2010 me la, Europa Ʋɔnudrɔ̃ƒea bu fɔ Russia dziɖuɖua le nyadɔdrɔ̃ si nye Yehowa Ðasefo Siwo Le Moscow Kple Russia Dziɖuɖua me. Nya sia ku ɖe ale si Moscow-dua ƒe Ʋɔnudrɔ̃la Amesamala trɔ sea ta tu heɖo asi Ðasefoawo ƒe dɔwɔha nɔsenu si le Moscow dzi la ŋu. Le ƒe 2013 me la, Europa Ʋɔnudrɔ̃ƒea tso nya me le nyadɔdrɔ̃ si nye Avilkina Kple Ame Bubuwo Kpakple Russia Dziɖuɖu la ŋu. Nya sia ya ku ɖe ale si St. Petersburg ƒe Ʋɔnudrɔ̃la Amesamala ɖe gbe be woaʋu go lãmesẽ ŋuti nyatakaka ɣaɣlawo ta.\nEuropa Ʋɔnudrɔ̃ƒea ƒe nyametsotsoa gaɖo kpe edzi geɖe wu be Russia dziɖuɖua le Russia-dukɔa ƒe Dukplɔsea dzi dam le agbagba siwo dzem wòle be yeaxe mɔ ɖe Yehowa Ðasefo siwo le Russia ƒe dɔa nu ta.


Eden-bɔ | Biblia Me Ŋutinya\nKPƆ anyigba la ɖa! Nusianu nya kpɔ loo! Kpɔ gbeawo kple atiawo, seƒoƒowo kple gbemelãwo katã ɖa ko! Àte ŋu atɔ asi atiglinyi kple dzatawo dzia?\nAleke abɔ nyui sia wɔ va dzɔ? Na míakpɔ alesi Mawu trɔ asi le anyigba la ŋue na mí la ɖa.\nGbã la, Mawu wɔ sɔgbewo woxɔ anyigba la dzi. Eye wòwɔ numiemie sue ƒomeviwo katã kple gbewo kpakple atiwo. Numiemie siawo na anyigba la nya kpɔ. Menye dɔ ma ɖeɖeko wowɔna o. Wo dometɔ geɖe hã nana nuɖuɖu, siwo vivina ŋutɔ la mí.\nMawu wɔ tɔmelãwo emegbe be woaʋã le tsia me, kple dziƒoxewo be woadzo le ya me. Ewɔ avuwo kple dadiwo kpakple sɔwo, gbemelã gãwo kple sueawo. Gbemelã kawoe te ɖe wò aƒe ŋu? Ðe mele be míakpɔ dzidzɔ be Mawu wɔ nenem nusiawo katã na mí oa?\nMlɔeba la, Mawu wɔ anyigba la ƒe akpa aɖe wònye teƒe tɔxɛ aɖe. Eyɔ teƒe sia be Eden-bɔ. Ede blibo ale gbegbe. Nusianu, si le eme la dze ani. Eye Mawu di be anyigba blibo la katã nazu abe abɔ nyui sia, si wòwɔ la ene pɛpɛpɛ.\nGake gakpɔ abɔ sia ƒe nɔnɔmetata ɖa. Ènya nusi Mawu kpɔ be esusɔa? Na míakpɔe ɖa.\nMose I, 1:11-25; 2:8, 9.


Ele Be Ðevi Nasrɔ̃—Ale Si Ame Tsitsiwo Ƒe Mɔfiame Le Vevie\nNU KAE AME TSITSIWO ƑE MƆFIAME BIA?\nÐeviwo hiã na mɔfiame kple aɖaŋuɖoɖo tso ame tsitsiwo gbɔ. Esi nènye dzila ta la, wòe wòle be nàwɔ dɔ ma; le nyateƒe me la, wò agbae. Ke hã ame tsitsi bubuwo hã ate ŋu afia nu viwòwo.\nNU KA TAE AME TSITSIWO ƑE MƆFIAME HIÃ?\nLe dukɔ geɖe me la, ɖeviwo metea ŋu dea ha kple ame tsitsiwo o. Bu nya siawo ŋu kpɔ:\nÐeviwo zãa ŋkekea ƒe akpa gãtɔ le suku, afi si sukuviwo sɔ gbɔ wu nufialawo kple ame tsitsi bubuwo le.\nNe wokpa tso suku va aƒe me la, aƒea me tsia ƒuƒlu elabe wo dzilawo yi dɔ me.\nNumekuku aɖe si wowɔ le Amerika ɖee fia be ɖevi siwo xɔ tso ƒe 8 va se ɖe 12 zãa gaƒoƒo ade le mama dedie nu ɖe television, haƒoƒo kple video dzi fefewo ŋu gbe sia gbe. *\nAgbalẽ aɖe (Hold On to Your Kids) gblɔ be: “Egbea ɖevi geɖe le tɔtrɔm ɖe wo hatiwo ŋu hena mɔfiame, wole wo hatiwo srɔ̃m eye woxɔa aɖaŋuɖoɖo le wo gbɔ tsɔ wu be woatrɔ ɖe dada, papa, nufialawo kple ame tsitsi bubuwo ŋu.”\nALE SI NÀFIA MƆ VIWÒ\nKpɔ vovo ɖe viwòwo ŋu.\nBIBLIA ƑE MƆFIAME: “Mla ɖevi ɖe mɔ si wòato la ŋu; ne eva tsi hã mate ɖa le edzi o.”—Lododowo 22:6.\nLe dzɔdzɔme nu la, ɖeviwo kpɔa mɔ be yewo dzilawo nafia mɔ yewo. Le nyateƒe me la, numekulawo gblɔ be ne ɖeviwo le sɔhɛme ɖom gɔ̃ hã, wodea asixɔxɔ wo dzilawo ƒe aɖaŋuɖoɖowo ŋu wu wo hatiwo tɔ. Agbalẽnyalagã Laurence Steinberg gblɔ le agbalẽ si nye You and Your Adolescent me be: “Dzilawo ƒe nya gakpɔa ŋusẽ ɖe wo viwo ƒe nɔnɔme kple nuwɔnawo dzi ne wole sɔhɛ me ɖom.” Egblɔ kpee be: “Sɔhɛwo dina be yewoanya nu si susum yewo dzilawo le, eye woɖoa to nya siwo wogblɔna nenye be womelɔ̃na ɖe wo katã dzi ɣesiaɣi o hã.”\nEsi wònye be didi sia le wo me ta la, wɔ mɔnukpɔkpɔ ma ŋu dɔ. Kpɔ vovo ɖe viwòwo ŋu eye nàgblɔ wò susuwo, nu siwo ŋu nèdea asixɔxɔe kple wò nuteƒekpɔkpɔwo na wo.\nDi ame tsitsi aɖe si viwòa ate ŋu asrɔ̃.\nBIBLIA ƑE MƆFIAME: “Ame si zɔna kple nunyalawo la, adze nunya.”—Lododowo 13:20.\nÐe nènya ame tsitsi aɖe si ɖoa kpɔɖeŋu nyui si viwòa ate ŋu asrɔ̃a? Ne nenemae la, nu ka tae màwɔ ɖoɖo be viwòa nanɔ ha dem kplii o? Ke hã mègaɖe ta le agba si le dziwò abe dzila ene la te o. Gake dzideƒonamenya siwo ame tsitsi si dzi nèka ɖo, si nènya be magblẽ nu le ye via ŋu o, agblɔ na viwòa la, ate ŋu awɔ akpa vevi aɖe le hehe si nam nèlee me. Le Biblia me la, esi Timoteo tsi gɔ̃ hã la, ha si wòde kple apostolo Paulo ɖe vi nɛ ŋutɔ eye wòɖe vi na Paulo hã.—Filipitɔwo 2:20, 22.\nEgbea megabɔ be ƒomewo nanɔ teƒe ɖeka kple wo tɔgbuiwo, mamawo, nyruiwo, tɔgãwo, tasiwo, nɔɖiwo kple ƒometɔ bubuwo o. Ne nenemae wòle le gowòme la, dze agbagba be nàna mɔnukpɔkpɔ viwò be wòade ha kple ame tsitsi siwo si nɔnɔme nyui siwo nàdi be woasu ye via si la le.\n^ mm. 9 Numekukua ɖee fia be le mama dedie nu la, sɔhɛwo zãa gaƒoƒo asieke kloe gbe sia gbe ɖe modzakaɖenuwo ŋu. Gaƒoƒo siwo wozã tsɔ yi internet dzi le suku kple esiwo wozã ɖe dɔdeasiwo ŋu mele akɔntabubu sia me o.\nNe ɖevi aɖe ɖoa to ame tsitsi ƒe mɔfiame la, etea ŋu va dzea nunya eye wòdzena le eŋu emegbe be etsi le susu me\nÐe meɖoa kpɔɖeŋu nyui si vinyewo asrɔ̃a?\nÐe menana vinyewo kpɔnɛ be nye hã metrɔna ɖe ame siwo kpɔ nuteƒe wum la ŋu srɔ̃a nu tso wo gbɔa?\nÐe mekpɔa vovo ɖe vinyewo ŋu tsɔ ɖenɛ fiana be wole vevie nama?\n“Ɣeaɖewoɣi ne nye ŋku biã ɖe dɔ aɖe ŋu la, vinyenyɔnua gblɔna be yedi be yeaɖo dze tso nya aɖe ŋu. Mekpɔa egbɔ be meɖo toe, ne ahiã be mana wòalala ɣeyiɣi vi aɖe gɔ̃ hã ale be mate ŋu aɖo toe bliboe. Nye kple srɔ̃nye míedzea agbagba be míaɖo kpɔɖeŋu nyui ne wòakpɔe be míawo ŋutɔwo hã míenɔa agbe ɖe nu siwo fiam míelee la nu.”—David.\n“Esi míedzi mía vinyɔnua la, nye kple srɔ̃nye míetso nya me be madzudzɔ dɔwɔwɔ anɔ aƒe me akpe asi ɖe ɖevia hehe ŋu. Nyametsotso ma mevem o. Ehiã vevie ŋutɔ be dzilawo nawɔ wotɔ sinua anɔ wovia ŋu ne anya wɔ, ale be ɖevia nate ŋu axɔ mɔfiame nyuitɔ. Vevietɔ wu la, ne èli akpe ɖe viwòa ŋu la, akpɔe be ètsɔ ɖe le eme na ye.”—Lisa.\nNE WODEA HA KPLE AME TSITSIWO\n“Esi vinyewo nɔ tsitsim la, wode ha kple ame tsitsi vovovowo, eye esia kpe ɖe wo ŋu wonya nu siwo me woto. Le kpɔɖeŋu me, esi mamanye gblɔ na wo be le yeƒe ɖevime la, yewoƒe ƒomeae nye ame gbãtɔ siwo xɔ elektrikkaɖi ɖe aƒe me la, ewɔ nuku na wo. Egblɔ na wo be nutoa me tɔwo vaa yewoƒe aƒe me va tɔna ɖe dzodoƒea be yewoakpɔ ale si wosia akaɖia kple ale si wotsinɛ. Nya ma na vinyewo kpɔ ale si agbea nɔ tsã va yi. Esi wose nya mawo tso wo mama gã nu la, eva na be wodea bubu eya kple ame tsitsi bubuwo ŋu. Ne ɖeviwo dea ha kple ame tsitsiwo geɖe wu wo hatiwo la, ana woasrɔ̃ nu geɖe le agbe me.”—Maranda.\nDze Xɔlɔ̃ Nyuiwo


1 Samuel 12 | Biblia Le Internet Dzi | Xexe Yeye Gɔmeɖeɖe\nSamuel ƒe kaklãnyawo (1-25)\n‘Migatrɔ dze nu dzodzrowo yome o’ (21)\nYehowa magblẽ eƒe dukɔ la ɖi o (22)\n12 Mlɔeba Samuel gblɔ na Israel blibo la katã be: “Mewɔ nu siwo katã miebia tso asinye la,* eye meɖo fia na mi.+ 2 Azɔ fia lae akplɔ mi!*+ Nye la, metsi heƒo wɔ, eye vinyewo le mia dome,+ eye mekplɔ mi tso nye ɖekakpuime va se ɖe egbe sia.+ 3 Nyee nye esi. Miɖo eŋu nam le Yehowa ŋkume kple eƒe amesiamina la ŋkume:+ Ame ka ƒe nyitsu alo tedzie mexɔ?+ Alo ame kae metafa, ame kae mete ɖe anyi, alo ame ka sie mexɔ zãnu le heŋe aɖaba ƒu nu si wòwɔ la dzi?+ Ne maɖo eteƒe na mi.”+ 4 Woɖo eŋu be: “Mètafa mí o, mète mí ɖe anyi o, eye mèxɔ naneke le ame aɖeke si o.” 5 Eye wògblɔ na wo be: “Yehowae nye ɖasefo ɖe mia ŋu, eye eƒe amesiamina hã nye ɖasefo egbea, be miate ŋu atso nunye le naneke ŋu o.”* Woɖo eŋu be: “Eyae nye ɖasefo.” 6 Eya ta Samuel gblɔ na dukɔ la be: “Yehowa, ame si zã Mose kple Aron tsɔ kplɔ mia tɔgbuiwo dzoe le Egipte-nyigba+ dzi lae nye ɖasefo. 7 Azɔ miva tɔ ɖi ne madrɔ̃ ʋɔnu mi le Yehowa ŋkume, le nu dzɔdzɔe siwo katã Yehowa wɔ na mi kple mia tɔgbuiwo la gome. 8 “Esi Yakob va Egipte,+ eye mia tɔgbuiwo de asi Yehowa yɔyɔ me be wòaxɔ na yewo ko la,+ Yehowa dɔ Mose+ kple Aron, be woakplɔ mia tɔgbuiwo adzoe le Egipte, eye wona wova nɔ teƒe sia.+ 9 Ke woŋlɔ Yehowa woƒe Mawu la be, eye wòtsɔ wo dzra+ na Hazor ƒe aʋafia Sisera+ kple Filistitɔwo+ kpakple Moab-fia,+ eye wowɔ aʋa kpli wo. 10 Eye woyɔ Yehowa be wòaxɔ na yewo+ hegblɔ be: ‘Míewɔ nu vɔ̃,+ elabena míegblẽ Yehowa ɖi hesubɔ Baal+ kple Astoret+ legbawo; ke azɔ la, ɖe mí tso míaƒe futɔwo si me, ne míasubɔ wò.’ 11 Ale Yehowa dɔ Yerubaal,+ Bedan, Yefta+ kple Samuel,+ eye wòɖe mi tso miaƒe futɔwo si me godoo va kpe, be mianɔ dedie.+ 12 Esi miekpɔ be Amonitɔwo ƒe fia Nahas+ ho ɖe mia ŋu la, miegblɔ nam be: ‘Gbeɖe, ke boŋ fia neɖu mía dzi!’+ evɔ Yehowa mia Mawue nye miaƒe Fia hafi.+ 13 Azɔ fia si mietia, eye miebia lae nye esi; kpɔ ɖa, Yehowa ɖo fia ɖe mia nu.+ 14 Ne mi kple fia si le mia dzi ɖum la, miadze Yehowa, mia Mawu la yome, eye miavɔ̃e,+ asubɔe+ ahaɖo to eƒe gbe,+ eye miadze aglã ɖe Yehowa ƒe sedede ŋu o la, ekema nu adze edzi na mi. 15 Ke ne mieɖo to Yehowa ƒe gbe o, eye miedze aglã ɖe Yehowa ƒe sedede ŋu la, ekema Yehowa ƒe asi ava mia kple mia fofowo dzi.+ 16 Azɔ miva tɔ ɖi, ne miakpɔ nu gã sia si wɔ ge Yehowa le le mia ŋkume la ɖa. 17 Alo menye luxaɣie nye esia oa? Mayɔ Yehowa, ne wòana dzi naɖe gbe, eye tsi nadza; ne miadze sii, eye miakpɔe be nu vɔ̃ɖie miewɔ le Yehowa ŋkume, be miebia fia na mia ɖokui.”+ 18 Ale Samuel yɔ Yehowa, eye Yehowa na dzi ɖe gbe, eye tsi dza gbe ma gbe, ale be dukɔ blibo la katã vɔ̃ Yehowa kple Samuel ŋutɔ. 19 Eye dukɔ blibo la katã gblɔ na Samuel be: “Do gbe ɖa na Yehowa wò Mawu la ɖe wò dɔlawo ta,+ elabena míedi be míaku o, elabena míewɔ nu vɔ̃ɖi tsɔ ƒu míaƒe nu vɔ̃wo katã dzi, be míebia fia na mía ɖokui.” 20 Eye Samuel gblɔ na dukɔ la be: “Migavɔ̃ o. Miewɔ vɔ̃ sia katã xoxo. Ðeko migatrɔ le Yehowa yome o,+ ke boŋ misubɔ Yehowa kple dzi blibo.+ 21 Migatrɔ dze nu dzodzro+ siwo ŋu viɖe aɖeke mele o,+ eye womeɖea ame o la yome o, elabena nu dzodzrowoe wonye. 22 Yehowa magblẽ eƒe dukɔ la ɖi o+ le eƒe ŋkɔ gã la ta,+ elabena Yehowa tsɔe ɖo eɖokui dzi be, yeawɔ mi mianye yeƒe dukɔ.+ 23 Eye nede megbe xaa tso gbɔnye be madzudzɔ gbedodoɖa ɖe mia ta, si anye nu vɔ̃ wɔwɔ ɖe Yehowa ŋu, mayi edzi afia nu mi le mɔ nyui kple mɔ dzɔdzɔe la ŋu. 24 Ðeko mivɔ̃ Yehowa,+ eye misubɔe nuteƒewɔwɔtɔe* tso dzi blibo me, elabena mikpɔ nu gã siwo gbegbe wòwɔ na mi la ɖa!+ 25 Ke ne miesẽ dzi me hewɔ nu si nye vɔ̃ la, ekema atsrɔ̃ mi kple miaƒe fia+ la siaa.”+\n^ Egɔmeɖeɖe tẽe, “Meɖo to miaƒe gbe le nu siwo katã miebia tso asinye la me.”\n^ Egɔmeɖeɖe tẽe, “fia lae adze mia ŋgɔ.”\n^ Egɔmeɖeɖe tẽe, “miekpɔ naneke le asinye o.”